Document ID: 32001R0950

Ir-Regolament tal-Kunsill (KE) Nru 950/2001
ta' l-14 ta' Mejju 2001
li jimponi dazji definittivi kontra d-dumping fuq l-importazzjonijiet ta' ċerti tipi ta' fojl ta' aluminju li ġejjin mir-Repubblika Popolari taċ-Ċina u r-Russja
IL-KUNSILL TA' L-UNJONI EWROPEA,
Wara li kunsidra t-Trattat li jistabbilixxi l-Komunitajiet Ewropej,
Wara li kunsidra Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra importazzjonijiet mixtrija taħt il-prezz minn pajjiżi li m'humiex Membri tal-Komunità Ewropea [1], u b'mod partikolari l-Artikolu 8 tiegħu,
Wara li kunsidra l-proposta magħmulha mill-Kummissjoni wara konsultazzjoni mal-Kumitat Konsultattiv,
Billi:
A. PROĊEDURA
1. Introduzzjoni
(1) Fit-18 ta' Frar 2000, il-Kummissjoni ħabbret permezz ta' nota ("Nota ta' Introduzzjoni") pubblikata fil-Ġurnal Uffiċjali tal-Komunitajiet Ewropej [2] il-bidu ta' proċediment kontra d-dumping fejn jidħlu importazzjonijiet fil-Kommunità ta' ċerti tipi ta' fojl ta' l-aluminju oriġinati mir-Repubblika Popolari taċ-Ċina (hawnhekk iżjed il quddiem imsejħa "PRC") u r-Russja.
(2) Il-proċediment kien mibdi bħala riżultat ta' ilment magħmul f'Jannar 2000 mill-Assoċjazzjoni Ewropea tal-Metalli ("Eurometaux") f'isem Alcan Europe, Elval, Eurofoil, Lawson Mardon Star Ltd, Pechiney Rhenalu u VAW Aluminium Unit Foil, li flimkien jirrappreżentaw proporzjon ta' maġġoranza, i.e 71 % tal-produzzjoni fil-Komunità ta' ċerti tip ta' fojl ta' l-aluminju. L-ilment kellu evidenza ta' dumping tal-prodott imsemmi u ta' danni materjali li rriżultaw minn din l-attività u li ġiet ikkunsidrata bħala sufiċċjenti sabiex tiġġustifika l-bidu ta' proċedimenti kontra d-dumping.
2. Investigazzjoni
(3) Il-Kummissjoni infurmat uffiċjalment lill-produtturi li jesportaw, importaturi u utenti magħrufa li għandhom interess, ir-rappreżentanti tal-pajjiżi esportaturi konċernati, min għamel l-ilment u produtturi tal-Komunità oħrajn dwar il-bidu tal-proċediment. Il-partijiet interessati ingħataw l-opportunità li jagħtu l-opinjoni tagħhom bil-miktub u li jitolbu seduta fi żmien stipulat fin-Nota ta' Introduzzjoni.
(4) Numru ta' partijiet taw l-opinjoni tagħhom bil-miktub. Il-partijiet kollha li għamlu t-talba fiż-żmien stipulat imsemmi hawn fuq u li wrew li kien hemm raġunijiet partikolari għalfejn dawn għandhom jinstemgħu, ingħataw l-opportunità li jesprimu lilhom infushom.
(5) Tqassmu kwestjonarji lill-partiiet kollha magħrufa li għandhom interess u lill-kumpanniji l-oħrajn kollha li manifestaw ruħhom fiż-żmien stipulat min-Nota ta' Introduzzjoni. Sabiex produtturi li jesportaw miċ-Ċina u r-Russja jitħallew jibgħatu talba għat-trattament ta' l-ekonomija tas-suq ("MET") jew trattament individwali, jekk dawn xtaqu hekk, il-Kummissjoni bagħtet formola ta' talba għal trattament ta' l-ekonomija tas-suq ("MET") kif ukoll għal trattament individwali lill-kumpaniji Ċiniżi u Russi magħrufa li għandhom interess. Kumpannija Ċiniża waħda u kumpannija Russa waħda bagħtu r-risposta għall-formola ta' talba.
(6) Ir-risposti ġew mibgħuta wkoll minn sitt produtturi fil-Komunità' li lmentaw, żewġ produtturi fil-Komunità li m'għandhomx interess, sitt utenti, esportatur wieħed miċ-Ċina, esportatur wieħed mir-Russja u produttur wieħed tal-pajjiż analogu. Anki ngħatat informazzjoni minn produttur tal-Komunità ieħor u minn tlett fornituri tal-materja prima.
(7) Il-Kummissjoni fittxet u verifikat l-informazzjoni kollha li dehrilha neċessarju sabiex tiddetermina dumping, danni u l-interess tal-Komunità kif ukoll għamlet viżiti ta' verifikazzjoni lill-kumpanniji li ġejjin:
(a) Produttur esportatur fil-PRC
- Bohai Aluminium Industries Ltd, Qinhuangdao
(b) Produttur esportatur fir-Russja
- Joint Stock Company United Company "Siberian Aluminium", Moscow (inklużi l-kumpaniji relatati Metcare Management SA, reġistrata fil-Panama u Eximal Ltd, reġistrata f'Belize u l-kumpannija tal-bejgħ relattata Sibirsky Aluminiun Foil Corp. (ex Hover Commercial Corp.) reġistrata fil-British Virgin Islands).
(ċ) Importatur fil-Komunità mhux interessat
- Countinho Caro + Co International Trading GmbH, Hamburg, il-Ġermanja
(d) Produtturi Analogi
- Alcan, Cleveland, Ohio, Stati Uniti ta' l-Amerika
(e) Produtturi tal-Komunità li għamlu l-ilment
- Alcan Europe, Rogerstone, ir-Renju Unit
- Elval, Inofita Viotia, Greċja
- Eurofoil, Dudelange, Lussemburgu
- Lawson Mardon Star Ltd, Bridgenorth, ir-Renju Unit
- Pechiney Rhenalu, Franza
- VAW Aluminium Business Unit Foil, Bonn (D), f'isem VAW Grevenbroich, Grevenbroich, il-Ġermanja, VAW SLIM SpA, Cisterna di Latina, Italja u VAW INASA SA, Irurzun, Spanja
(f) Utenti fil-Komunità
- Fora Folienfabrik GmbH, Radolfzell,Ġermanja
- ITS Foil and Film Rewinding bv, Apeldoorn, l-Olanda.
(8) L-investigazzjoni dwar dumping u danni kopriet il-perjodu mill-1 ta'Jannar 1999 sal-31 ta' Diċembru 1999 ("il-perjodu ta' l-investigazzjoni" jew IP). Fejn jidħlu t-tendenzi meħtieġa għall-istima tad-danni, data li tkopri l-perjodu mill-1 ta' Jannar 1996 sa tmiem il-IP (il-Perjodu Ikkunsidrat) ġiet analizzata.
3. Disposizzjonijiet proviżorji
(9) Minħabba l-bżonn li xi aspetti ta' dumping u l-impatt fuq l-industrija tal-Komunità ta' l-importazzjonijiet relevanti jiġu eżaminati aktar fid-dettal, ma ġew imposti l-ebda Disposizzjonijiet proviżorji kontra dumping, kienet mitluba aktar informazzjoni u l-investigazzjoni kompliet. Saret investigazzjoni fuq il-post fis-sit ta' importatur mhux interessat li jimporta xogħol mingħand produttur u esportatur Russu f'Hamburg u ntbgħat kwestjonarju supplimentari dwar l-istess kategorija ġenerali ta' prodotti lill-istess produttur u esportatur Russu.
B. PRODOTT EŻAMINAT U PRODOTT SIMILARI
1. Prodott eżaminat
(10) Il-prodott li qed jiġi eżaminat huwa fojl ta' l-aluminju ta' ħxuna ta' 0,009 mm jew aktar imma li ma jaqbizx 0,018 mm, mingħajr appogg, mhux maħdum aktar milli rolljat, preżentat f'rukkelli ta' wisgha ta' mhux aktar minn 650 mm, attwalment klassifikabbli fil-kodiċi NM ex76071110. Il-Prodotti relevanti s-soltu huma magħrufa bħala fojl ta' l-aluminju tad-dar ("AHF").
(11) AHF huwa fabbrikat billi lingotti ta' l-aluminju jew stokk tal-fojl ikunu rolljati għall-ħxuna mixtieqa. Ladarba rolljati, l-fojl huwa temprat bi proċess termali sabiex isir flessibli. Ladarba jkun rolljat u temprat l-AHF ikun preżentat f'rukkelli ta' wisgha li ma taqbizx 650 mm. Id-dimensjoni tar-rukkell hi stabbilita għall-użu tiegħu, minħabba li l-utenti ta' dan il-prodott ("spoolers" jew "rewinders") jgħabbu l-AHF fuq rollijiet żgħar intiżi għall-bejgħ bl-imnut. L-AHF imkebbeb f'rollijiet iżgħar, huwa imbagħad użat għal tgeżwir għal perjodu qasir (l-aktar fid-dar, u fl-istabbilimenti ta' l-ikel u ta' forniment ta' l-ikel, u bejgħ ta' fjuri).
(12) L-investigazzjoni uriet li teżisti qasma bejn AHF u l-Konverter tal-fojl ta' l-aluminjum ("ACF"), minħabba d-differenzi fil-karatteristiċi fiżiċi bażiċi u l-użu bażiku tal-prodotti.
(13) Fir-rigward tal-karatteristiċi fiżiċi bażiċi, għandu jiġi innutat li l-AHF huwa ġeneralment magħmul fil-ħxuna ta' bejn 0,009 mm sa 0,018 mm, filwaqt li l-ACF huwa ġeneralment magħmul fil-ħxuna ta' inqas minn 0,009 mm (standard 0,0065 mm) u iżjed minn 0,018 mm (standard 0,020 mm sa 0,040 mm), bil-ħxuna tal-fojl tkun element kruċjali fl-użu tal-prodott fit-termini tal-kapaċità li jiġi konvertit. Iżjed minn dan, l-AHF huwa preżentat f'rukkelli ta' wisgha ta' mhux aktar minn 650 mm filwaqt li l-ACF huwa preżentat f'rukkelli ta' 700-1200 mm. L-informazzjoni provduta mill-parti interessata turi li l-wisgha tar-rukkelli ma tistax tinbidel ladarba l-fojl ikun ittemprat. Fiż-żewġ każi wieħed għandu jinnota li l-wisgha tar-rukkelli huwa element deċiżiv fl-użu tal-prodott: l-AHF jerġa jkun imkebbeb f'rollijiet iżgħar ta' l-istess wisgha tar-rukkelli, filwaqt li ACF jiġi sussegwentement konvertit (i.e. stampat, laminat, imkebbeb, eċċ) u mqatta' għad-daqs meħtieġ, u f'dan il-każ, rukkell ta' daqs akbar jippermetti użu tal-prodott iktar effiċjenti.
(14) Id-differenzi fil-ħxuna u fil-wisgha msemmija hawn fuq jiddeterminaw l-użu bażiku tal-prodott. Fil-fatt, l-AHF huwa użat għal tgeżwir għal perjodu qasir, l-aktar fid-dar, u fl-istabbilimenti ta' l-ikel u tal-forniment ta' l-ikel, u bejgħ ta' fjuri. L-ACF jerġa jiġi konvertit u maqtugħ fid-daqs u l-forma mixtieqa għall-użu ta' konservazzjoni fit-tul ta' likwidi (ħalib,UHT, meraq tal-frott) u ppakkeggjar fit-tul (ikel, kosmetiċi, ċikkulata, sigarretti, farmaċewtiċi eċċ).
(15) Fl-aħħar, l-AHF u l-ACF huma kunsidrati bħala żewġ prodotti differenti għall-fini ta' din l-investigazzjoni.
(16) Iżjed minn dan, instab li l-AHF kollha għandhom l-istess karatteristiċi bażiċi fiżiċi, tekniċi u kimiċi u huma użati għall-istess għan. L-AHF, b'hekk, jikkostitwixxi prodott wieħed.
2. Prodotti Simili
(17) L-investigazzjoni uriet li l-AHF magħmul fil-PRC u fir-Russja u esportat lill-Komunità u dak magħmul u mibjugħ fil-Komunità mill-industrija tal-Komunità għandhom l-istess karatteristiċi bażiċi fiżici u kimiċi, i.e. fojl magħmul minn aluminium ta' ħxuna ta' bejn 0,009 mm u 0,018 mm u preżentat f'rukkelli sa' wisgha ta' 650 mm. Barra minhekk, l-użu aħħari huwa l-istess, i.e. użat għal tgeżwir għall-perjodu qasir.
(18) L-istess instab għall-AHF magħmul u mibjugħ fl-Istati Uniti ta' l-Amerika (USA), li serva bħala pajjiż analogu. Għandu jiġi innutat li ma kien hemm l-ebda bejgħ domestiku ta' AHF fir-Russja.
(19) Fid-dawl ta' dan kollu, ġie konkluż li l-AHF imsemmijin hawn fuq huma simili fit-termini ta' l-Artikolu 1(4) tar-Regolament tal-Kunsill (KE) Nru. 384/96 (hawnhekk iżjed ‘il quddiem imsejjaħ "ir-Regolament bażiku").
Ċ. DUMPING
1. Rimarki preliminari
(20) Ġie stabbilit li kien hemm produttur wieħed biss li kien qed jesporta lill-Komunità f'kull pajjiż konċernat waqt il-IP. Dawn kellhom, prattikament, l-esporti kollha għall-Komunità mill-pajjiżi konċernati.
2. Trattament għall-ekonomija tas-suq ("MET")
(21) Skond l-artikolu 2(7)(b) tar-Regolament bażiku, l-valur normali fil-PRC u r-Russja huwa determinat fuq il-bażi tal-prezzijiet jew valur mibni ta' dawk il-produtturi li jistgħu juru li jilħqu l-kriterji stabbiliti fl-Artikolu 2(7)(ċ) msemmi, i.e. li dawn jaħdmu taħt kundizzjonijiet ta' l-ekonomija tas-suq. Il-produtturi esportaturi uniċi fil-PRC u fir-Russja talbu trattament għall-ekonomija tas-suq (MET) u ġew mitluba biex jimlew formola ta' talba bid-dettalji ta' l-informazzjoni relevanti meħtieġa. Ir-riżultati ta' dawn l-investigazzjonijiet għaddew lill-Kumitat Konsultattiv u, wara konsultazzjoni, ġie deċiż li jingħata trattament għall-ekonomija tas-suq biss lill-produttur u esportatur fir-Russja.
(a) Ir-Repubblika Popolari taċ-Ċina (PRC)
(22) L-informazzjoni mogħtija uriet li l-Istat għandu l-maġġoranza tal-proprjetà ta' l-uniku produttur u esportatur Ċiniż u li l-President tal-bord tad-diretturi huwa maħtur minn entità ta' l-Istat. Ġie konkluż li n-nuqqas ta' indħil sinifikattiv mill-Istat ma' setghax ikun garantit u b'hekk il-kriterji ta' l-ewwel inċiż ta' l-Artikolu 2(7)(ċ) tar-Regolament bażiku ma kienux milħuqa. Għal din ir-raġuni, ġie konkluż li l-kumpannija ma setgħetx tingħata trattament għall-ekonomija tas-suq.
(23) Il-kumpannija konċernata oġġezzjonat għall-konklużjoni li ma jingħatalhiex it-trattament għall-ekonomija tas-suq l-aktar fuq il-bażi li r-responsabbilità ta' l-amministrazzjoni ta' l-operat kien unikament f'idejn is-sieħeb mill-USA fil-joint venture u, b'hekk, l-indipendenza mill-indħil ta' l-Istat kienet garantita. Madankollu, fid-dawl tal-fatt li l-President tal-bord tad-diretturi jinħatar minn entità ta' l-Istat, dan l-argument ma kienx meqjus bħala suffiċjenti sabiex jannulla s-sejbiet ta' l-investigazzjoni.
(b) Ir-Russja
(24) L-investigazzjoni uriet li d-deċiżjonijiet fejn jidħlu n-nefqiet u l-fatturi produttivi kienu magħmulha bħala rispons għas-sinjali tas-suq mingħajr indħil sinifikanti mill-Istat u n-nefqa tal-mezzi prinċipali tal-produzzjoni jirriflettu l-valur tas-suq. Il-Kumpannija kellha sett wieħed bażiku ċar ta' kontijiet li kienu verifikati b'mod konformi mal-livelli internazzjonali tal-verifika. L-ispiża tal-produzzjoni u s-sitwazzjoni finanzjarja tal-kumpannija ma kienux soġġetti għal distorzjoni sinifikanti mis-sistema li kellhom qabel, li ma kenitx bażata fuq l-ekonomija tas-suq u l-kumpannija kienet soġġetta wkoll għal-liġijiet dwar il-falliment u l-proprjetà li jiggarantixxu stabbilità. Fl-aħħar, konverżjonijiet fir-rati tal-kambju kienu magħmulha skond ir-rata fis-suq. Fuq il-bażi ta' dan, ġie konkluż li l-kriterji ta' l-Artikolu 2(7)(ċ) tar-Regolament bażiku kienu milħuqa u li din il-kumpannija għandha tingħata trattament għall-ekonomija tas-suq.
3. Trattament individwali
(25) L-uniku produttur u esportatur Ċiniż talab ukoll għal trattament individwali, i.e. l-istabbiliment ta' marġini ta' dumping fuq il-bażi tal-prezzijiet individwali ta' l-esportazzjoni tal-kumpannija.
(26) Il-kumpannija konċernata ma rnexxilhiex turi li kienet indipendenti biżżejjed mill-awtoritajiet Ċiniżi u li din laħqet il-kriterji meħtieġa. B'mod partikolari, minħabba li l-kumpannija kienet, fil-parti l-kbira tagħha, proprjeta' ta' l-Istat, din ma setgħetx tiggarantixxi nuqqas ta' indħil mill-Istat fuq il-prezzijiet ta' l-esportazzjoni, l-kwantitajiet u l-kundizzjonijiet tal-bejgħ. B'konsegwenza ta' dan, ġie deċiż li ma tingħatax l-għajnuna individwali lil dik il-kumpanija.
(27) Fi kwalunkwe każ, minħabba li l-investigazzjoni kixfet li l-esportazzjoni lill-Komunità magħmulha mill-produttur u esportatur Ċiniż li kopera tammonta għat-totalità ta' l-esportazzjoni mill-PRC għall-Komunità waqt il-IP, il-punt dwar it-trattament individwali ma kienx ta' relevanza għal din l-investigazzjoni minħabba li ġie stabbilit dazju uniku għall-pajjiż kollu fuq il-bażi ta' data marbuta mal-produttur u esportatur uniku.
4. Pajjiż Analogu
(28) F'konformità ma' l-Artikolu 2(7) tar-Regolament bażiku, sabiex jiġi stabbilit valur normali għall-kumpannija Ċiniża li ma tissodisfax ir-rekwiżiti MET, kellu jkun magħżul pajjiz b'ekonomija tas-suq analoga sabiex jiġi stabbilit valur normali. Pajjiż analogu kellu jkun magħżul ukoll għall-investigazzjoni magħmulha fir-rigward ta' importazzjonijiet ġejjin mir-Russja. Dan kien neċessarju sabiex ikun hemm data disponibbli f'każ li l-produttur u esportatur Russu ma' jagħtix id-data meħtieġa.
(29) Għal dan il-għan, il-kumpanniji li għamlu l-ilment issuġġerew lit-Turkija. Il-Kummissjoni ħarset lejn it-Turkija bħala pajjiż analogu fin-Nota ta' Introduzzjoni u l-partijiet interessati ġew mitluba jagħtu l-kummenti tagħhom.
(30) Fiż-żmien stupulat fin-Nota ta' Introduzzjoni, l-produtturi u esportaturi Ċiniżi u Russi protestaw kontra din l-għażla għal numru ta' raġunijiet. Il-kumpannija Ċiniża sostniet li t-Turkija ma kenitx xierqa bħala pajjiż analogu fit-termini ta' aċċess għall-materja prima, riżorsi ta' enerġija, t-teknoloġija wżata, l-iskala tal-produzzjoni, rappreżentanza ta' bejgħ domestiku u s-sitwazzjoni kompetittiva. Intqal li r-Russja biss setgħet tilħaq dawn il-kriterji meta mqabbla mal-PRC fir-rigward tal-prodott konċernat. Alternattivament, il-produttur u esportatur Ċiniż ikkunsidra l-Venezwela bħala għażla iżjed xierqa ta' pajjiż analogu milli t-Turkija fit-termini ta' nefqa għall-enerġija, apparat u kapaċità tal-produzzjoni. Il-kumpannija Russa stess sostniet li hemm differenzi sostanzjali bejn it-Turkija u r-Russja fit-termini tal-proċess tal-produzzjoni, l-livell tal-kompetizzjoni u n-nefqa għall-enerġija.
(31) Safejn għandha x'taqsam it-Turkija, ġie stabbilit li l-produttur li kkopera ma kellu l-ebda bejgħ domestiku lill-klijenti m'humiex relattati. Għaldaqstant, sabiex jinstab pajjiż analogu iżjed xieraq, il-Kummissjoni kuntattjat xi produtturi magħrufa f'numru ta' pajjiżi analogi oħrajn.
(32) It-talba li għamel il-produttur u esportatur Ċiniż sabiex tintuża r-Russja bħala pajjiż analogu ma setgħetx tiġi milqugħa fuq numru ta' raġunijiet. Ma kien hemm l-ebda bejgħ domestiku tal-prodott konċernat u kien hemm produttur wieħed biss attiv fir-Russja. Iżjed minn dan, u kif spjegat hawn isfel, l-informazzjoni disponibbli u d-data mill-pajjiz analogu kellha tiġi wużata, b'mod konsiderevoli, għar-Russja wkoll.
(33) Produtturi fil-Venezuela kif ukoll fl-Indja, kienukuntattjati, izda t-tnejn fallew milli jikkoperaw.
(34) Żewġ produtturi fl-Istati Uniti ta' l-Amerika ġew ikkuntattjati ukoll. Wieħed irrifjuta iżda l-ieħor aċċetta li jikkopera. Ġie stabbilit li l-prezzijiet imposti minn din il-kumpannija kienu fil-kors ordinarju tal-kummerċ u dan irriflettew raġonevolment il-livell tal-prezzijiet tas-suq fl-Istati Uniti ta' l-Amerika. Kunsidrat li, iżjed minn dan, is-suq domestiku ta' l-Istati Uniti ta' l-Amerika huwa l-akbar fid-dinja, li hu miftugħ għall-importazzjonijiet minħabba dazju relattivament baxx fuq l-importazzjonijiet, u li kien hemm bosta kompetituri fil-produzzjoni lokali, l-Istati Uniti ta' l-Amerika ġiet ikkunsidrata bħala għażla raġonevoli ta' pajjiż analogu.
5. Ir-Repubblika Popolari taċ-Ċina (PRC)
(a) Valur Normali
(35) Il-valur normali ġie stabbilit fuq il-bażi ta' prezzijiet domestici tal-produttur analogu ta' l-Istati Uniti ta' l-Amerika, li kienu kunsidrati bħala rappreżentattivi. Fil-fatt, instab li l-volum tal-bejgħ tal-kumpannija kien akbar mill-volum esportat mill-PRC lill-Komunità.
(36) Kien stabbilit ukoll li l-bejgħ fl-Istati Uniti ta' l-Amerika tal-prodott simili kien magħmul fil-kors ordinarju tal-kummerċ, skond l-Artikolu 2(4) tar-Regolament bażiku. Il-valur normali, għaldaqstant, hu stabbilit fuq il-bażi ta' stima peżata ta' prezzijiet attwalment imħallsa għall-bejgħ domestiku kollu lill-klijenti m'humiex relatati.
(b) Prezz ta' l-Esportazzjoni
(37) L-investigazzjoni uriet li l-bejgħ kollu ta ‘l-esportazzjonijiet tal-prodott ikkonċernat mill-uniku produttur u esportatur Ċiniż, kien magħmul lill-klijenti m'humiex relattati mal-Komunità. Il-prezzijiet ta' l-esportazzjoni ġew ikkalkulati skond l-Artikolu 2(8) tar-Regolament bażiku, i.e. fuq il-bażi tal-prezzijiet attwalment imħallsa jew li għandhom ikunu mħallsa, minn dawn il-klijenti indipendenti.
(ċ) Paragun
(38) Għall-fini ta' paragun ekwu, kienet mogħtija għajnuna, fil-forma ta' żidiet, għad-differenzi taħt l-Artikolu 2(10) tar-Regolament bażiku li, skond kif intwera', influwenzaw il-komparabbiltà tal-prezzijiet. Fuq din il-bażi, ingħataw żidiet fejn jidħol it-trasport, l-assigurazzjoni, l-imballaġġ u kreditu.
(d) Marġini ta' dumping
(39) F'konformità ma' l-Artikolu 2(10) u (11) tar-Regolament bażiku l-marġini ta' dumping ġie stabbilit fuq il-bażi ta' paragun bejn l-istima peżata tal-valur normali u l-istima peżata tal-prezz ta' l-esportazzjoni f'livell ta' ex-fabbrika u fl-istess livell ta' kummerċ.
(40) Il-marġini ta' dumping, espressa bħala perċentwali tal-prezzijiet cif fil-fruntiera tal-Komunità hija ta':
Repubblika Poplari taċ-Ċina: 26,8 %
6. Ir-Russja
(a) Valur Normali
(41) Skond l-artikolu 2(3) u (4) tar-Regolament bażiku, fin-nuqqas ta' bejgħ domestiku tal-prodott simili, l-valur normali kellu jiġi stabbilit fuq il-bażi ta' valur mibni. Il-valur normali kien mibni fuq il-bażi tan-nefqa għall-fabbrikazzjoni involuta mill-produttur u esportatur konċernat għall-prodott esportat relevanti, flimkien ma ammont raġjonevoli għall-bejgħ u n-nefqa ġenerali u amministrattiva ("SG& A") u l-profitti skond l-Artikolu 2(3) u (6) tar-Regolament bażiku.
(42) Fin-nuqqas ta' bejgħ domestiku mill-produttur u esportatur Russu relevanti, jew produttur Russu ieħor, il-Kummissjoni rat li tistabbilixxi n-nefqa u l-profitt SG&A fuq il-bażi tal-produzzjoni u bejgħ ta' l-istess kategorija ġenerali ta' prodotti i.e. fojl bażiku u iktar speċifiku, ACF, għall-kumpannija konċernata fis-suq domestiku, kif meħtieġ mill-Artikolu 2(6)(b) tar-Regolament bażiku.
(43) Il-kumpannija kienet mitluba sabiex tagħti din l-informazzjoni, l-ewwel waqt l-investigazzjoni fil-post u sussegwentement permezz ta' kwestjonarju supplimentari. Il-kumpannija, madankollu, irrifjutat li tagħti din l-informazzjoni fuq il-bażi ta' l-allegat ammont kbir ta' xogħol involut sabiex jippreparaw l-informazzjoni. Barra minn dan, mill-investigazzjoni ħarġu numru ta' irregolaritajiet (kif spjegat f'aktar detall hawn isfel) li jinkludu diffikultà fl-istabbiliment tal-livell tal-prezz tan-nefqa għall-enerġija, waħda mill-akbar fatturi ta' l-ispiża u tal-valwazzjoni ta' l-assi tal-kumpannija. Fid-dawl tan-nuqqasijiet kbar u li l-informazzjoni ma ġietx mogħtija fuq l-istess kategorija ġenerali ta' prodotti, il-valur normali kien stabbilit fuq il-bażi ta' l-Artikolu 18 tar-Regolament bażiku, kif stabbilit hawn isfel.
(44) Il-valur normali mibni ġie stabbilit billi intuża l-iżjed ammont ta' informazzjoni fuq il-kumpannija possibbli. Madankollu, l-aġġustamenti segwenti kellhom isiru lid-data tal-kumpannija minħabba r-raġunijiet mogħtija hawn isfel.
(45) Fejn tiħol in-nefqa għall-enerġija, instab li l-kumpannija kienet tirċievi kont baxx b'rata mhux komuni, minghand il-kumpannija ta' l-elettriku, li għandha l-parti l-kbira minnha proprjetà ta' l-Istat, u b'hekk, ma setghax jiġi stabbilit li l-prezz kien jirrifletti b'mod raġjonevoli n-nefqa assoċjata mal-produzzjoni ta' l-elettriku. Il-kumpannija ma' setgħetx turi li l-kontijiet ta' l-elettriku ġew imħallsa kollha, minħabba s-sistema ta' kont miftugħ li jużaw. B'hekk, ġie konkluż li n-nefqa ta' l-enerġija ma kenitx affidabbli u għaldaqstant ġie deċiż li għandha tintuża tariffa medja ta' l-enerġija użata mill-produtturi ta' l-aluminju tad-dinja kif ippubblikata fl-istampa ta' l-industrija.
(46) Fejn jidħol id-diprezzament, instab li l-maġġoranza ta' l-assi kienu mixtrija bi prezzijiet baxxi ħafna f'irkant li seħħ wara l-falliment ta' entità legali eżistenti qabel u li seħħ fl-1998. Sabiex il-kontijiet tal-kumpannija jsiru bil-mod konformi mal-prattika tal-kontijiet ġeneralment aċċettata ("GAAP"), l-awditur tal-kumpannija talab valwazzjoni indipendenti tal-proprjeta, ta' l-impjant u ta' l-apparat. Din l-istima wasslet għal valur rivedut biex issa dan huwa konformi mas-sitwazzjoni attwali tal-kumpannija. L-ammont tal-kumpannija għad-deprezzament ġie aġġustat sabiex jkun konformi ma' GAAP.
(47) Fir-rigward tan-nefqa u l-profitti SG&A, ġie deċiż, fin- nuqqas ta' produttur u esportatur Russu jew produttur soġġett għall-investigazzjoni kif ukoll fin-nuqqas ta' data affidabbli dwar il-produzzjoni u l-bejgħ ta' l-istess kategorija ġenerali tal-prodott fis-suq domestiku, li jiġu stabbiliti f'konformità ma' l-Artikolu 2(6)(ċ) tar-Regolament bażiku. In-nefqa u l-profitti SG&A kienu b'hekk bażati fuq il-bejgħ rispettiv domestiku magħmulin fil-kors ordinarju tal-kummerċ mill-produttur analogu fl-Istati Uniti ta' l-Amerika. Il-marġini tal-profitt kien ibbażat fuq data dwar l-operat ta' l-ismelter u l-foil mill sabiex jirriflettu il-profitt kollu realizzat mill-produzzjoni u l-bejgħ tal-prodott konċernat.
(b) Prezz ta' l-esportazzjoni
(48) Il-bejgħ kollu tal-prodotti konċernati mill-kumpannija Russa lis-suq tal-Komunità sar permezz ta' kumpannija kummerċjali reġistrata fil-British Virgin Islands, li, min-naħa l-oħra, reġgħet biegħet l-AHF lill-importatur mhux relattat fil-Komunità. Il-prezz ta' l-esportazzjoni kien b'hekk stabbilit fuq il-bażi tal-prezzijiet imħallsa jew li kellhom jiġu mħallsa, minn klijent indipendenti fil-Komunità lill-kumpannija tal-British Virgin Islands.
(ċ) Paragun
(49) Għall-fini ta' paragun ekwu, kienet mogħtija għajnuna, fil-forma ta' żidiet, għad-differenzi taħt l-Artikolu 2(10) tar-Regolament bażiku li, skond kif intwera', influenzaw il-komparabbiltà tal-prezzijiet. F'dan ir-rigward, l-aġġustamenti saru għat-trasport, l-assigurazzjoni, n-nefqiet anċillari, n-nefqiet ta' wara l-bejgħ u l-qliegħ f'forma ta' kummissjoni.
(d) Marġini ta' dumping
(50) F'konformità ma' l-Artikolu 2(10) u (11) tar-Regolament bażiku il-marġini ta' dumping ġiet stabbilita fuq il-bażi ta' paragun bejn l-istima peżata tal-valur normali u l-istima peżata tal-prezz ta' l-esportazzjoni f'livell ta' ex-fabbrika u fl-istess livell ta' kummerċ.
(51) Minħabba li kien hemm produttur wieħed biss magħruf tal-prodott konċernat fir-Russja, l-Kummissjoni kkunsidrat xieraq li marġini ta' dumping residwali jiġi stabbilit għal-livell tal-marġini ta' dumping individwali stabbilit għall-produttur u esportatur li kopera fil-pajjiż ikkonċernat.
(52) Il-marġini ta' dumping, espressa bħala perċentwali tal-prezzijiet cif fil-fruntiera tal-Komunità huma ta':
- Joint Stock United Company "Aluminium Siberjan" 14.9 %
- Il-kumpanniji l-oħrajn kollha 14.9 %.
D. L-INDUSTRIJA TAL-KOMUNITÀ
1. Definizzjoni tal-produzzjoni tal-Komunità
(53) Sabiex ikun stabbilit jekk l-industrija tal-Komunità soffrietx xi dannu u, f'dan il-kuntest, sabiex jiġi stabbilit il-konsum u l-indikaturi ekonomiċi varji marbuta mas-sitwazzjoni ta' l-industrija tal-Komunità, kellu jiġi studjat jekk id-dannu u l-konsum għandhomx jkunu stmati f'relazzjoni mal-produzzjoni totali tal-Komunità jew jekk din l-analiżi kellhiex tiffoka fuq il-produzzjoni fil-Komunità għas-suq miftugħ.
(54) Parti mill-produzzjoni fil-Komunità mhix imqiegħda fis-suq għal-bejgħ imma giet mibdula internament mill-kumpaniji fil-proċess downstream tagħhom. Din il-produzzjoni b'hekk ġiet kunsidrata bħala waħda li ssir f'suq vinkolanti. Kien b'hekk eżaminat jekk kenitx teżisti separazzjoni ċara bejn is-suq miftugħ u dak vinkolanti. Instab li l-AHF li jkun trasferit internament għar-rewinders downstream ma kienx jikkompeti ma' l-AHF importat mir-PRC u mir-Russja jew ma dak mibjugħ mill-produtturi fil-Komunità fis-suq liberu. Fuq il-bażi ta' dan ġie konkluż li l-eżami ta' l-impatt ta' l-importazzjonijiet li jkunu disposti skond is-sitwazzjoni ta' l-industrija tal-Komunità għandha tiffoka fuq is-suq liberu. Għandu jiġi innutat li l-ebda kumpannija li lmentat ma nstabet attiva fis-suq vinkolanti.
(55) Fis-suq liberu tal-Komunità, l-AHF huwa fabbrikat mill-kumpanniji li ġejjin:
- Is-sitt produtturi tal-Komunità li għan-nom tagħhom sar l-ilment u li koperaw fl-investigazzjoni;
- Żewġ produtturi oħrajn, li ma lmentawx u li waħda provdiet informazzjoni ġenerali għas-sostenn ta' l-ilment; bl-ebda waħda minnhom ma topponi l-proċeduri (ILA Group (I) u Laminazione Sottile (I)).
(56) Dawn il-produtturi kollha jikkostitwixxu, b'hekk, il-produzzjoni totali fl-ambitu ta' l-Artikolu 4(1) tar-Regolament bażiku.
2. Definizzjoni ta' l-industrija tal-Komunità
(57) Kien studjat jekk il-produtturi tal-Komunità li għamlu l-ilment u li koperaw jirrappreżentawx l-akbar porzjon tal-produzzjoni tal-Komunità tal-prodott konċernat. Minħabba li l-produtturi tal-Komunità li lmentaw jagħmlu 82 % tal-produzzjoni tal-Komunità mhix vinkolanti ta' AHF waqt il-IP kien konkluż li dawn jikkostiwixxu l-industrija tal-Kominità fl-ambitu ta' l-Artikolu 4(1) u l-Artikolu 5(4) tar-Regolament bażiku. Dawn huma minn hawnhekk iżjed ‘il quddiem imsejħa l-"Industrija tal-Komunità". Għandu jiġi innutat li l-produtturi tal-Komunità li lmentaw jagħmlu bejniethom l-akbar porzjon tal-produzzjoni kollha tal-Komunità, i.e inkluż l-AHF destinat għall-użu vinkolanti.
E. DANNI
1. Konsum tal-Komunità
(58) Il-konsum tal-Komunità kien stabbilit fuq il-bażi ta' l-informazzjoni provduta mill-industrija tal-Komunità fuq il-volum tal-bejgħ tagħha fis-suq tal-Komunità, l-informazzjoni provduta minn produttur ieħor li kopera u stimi mogħtija mill-kumpannija li għamlet l-ilment għall-bejgħ ta' produttur ieħor tal-Komunità fis-suq tal-Komunità; l-informazzjoni mogħtija mill-produtturi u esportaturi li koperaw dwar il-volum ta' l-esportazzjoni lejn il-Komunità, informazzjoni Eurostat u informazzjoni mogħtija mill-importaturi u l-utenti ta'l AHF fil-Komunità.
(59) Il-konsum kiber minn 71300 tunnellata fl-1996 għal 80742 fl-1997 u għal 88032 tunnellata fl-1998. Il-konsum imbagħad niżel għal 86117 tunnellata fil-IP. Fuq il-perjodu kkunsidrat il-konsum kiber b'21 %.
2. Importazzjonijiet fil-Komunità mill-pajjiżi konċernati
(a) Stima kumulattiva ta' l-effetti ta' l-importazzjonijiet konċernati
(60) Ġie eżaminat jekk l-effetti ta' l-importazzjonijiet konċernati għandhomx ikunu stmati kumulattivament, tenut kont tal-kundizzjonijiet stabbiliti fl-Artikolu 3(4) tar-Regolament bażiku.
(61) Instab li l-marġini ta' dumping għaż-żewġ pajjiżi kienu aktar mid-de minimis kif stabbilit fl-Artikolu 9(3) tar-Regolament bażiku u l-volum ta' l-importazzjonijiet minn kull wieħed minn dawn iż-żewġ pajjiżi ma kienx negliġibbli. Iżjed minn dan, instab li stima kumulattiva tkun xierqa ukoll fid-dawl tal-kundizzjonijiet tal-kompetizzjoni bejn l-importazzjonijiet konċernati u l-prodott tal-Komunità. Fil-fatt, l-investigazzjoni uriet li l-AHF importati miż-żewġ pajjiżi konċernati instab li huma simili għal xulxin f'kull aspett, kif ukoll għall-prodott fabbrikat u mibjugħ fil-Komunità. Il-volumi ta' l-importazzjonijiet miż-żewġ pajjiżi konċernati kienu sostanzjali u miżjuda, għaż-żewġ pajjiżi, bejn l-1996 u il-IP. Waqt dan l-istess perjodu, l-ishma fis-suq korrispondenti tagħhom żdied ukoll. Iżjed minn dan, il-prezzijiet kemm ta' l-importazzjonijiet Ċiniżi u Russi instabu li huma iżjed baxxi minn dawk ta' l-industrija tal-Komunità waqt il-perjodu kunsidrat, waqt li kienu qegħdin jinbiegħu mill-istess kanali kummerċjali, jew simili u taħt kundizzjonijiet kummerċjali similari.
(62) Għal dawn ir-raġunijiet, ġie konkluż li l-effetti ta' l-importazzjonijiet konċernati għandhom ikunu stmati kumulattivament.
(b) Volum u sehem mis-suq ta' l-importazzjonijiet oġġett ta' dumping
(63) Il-volum ta' l-importazzjonijiet ta' l-AHF mill-pajjiżi konċernati tela' b'mod kontinwu minn 622 tunnellata fl-1996 għal 9,149 tunnellata fl-1997, 16,922 tunnellata fl-1998 u 16,387 tunnellata fil-IP.
(64) Is-sehem tas-suq tal-Komunità miżmum mill-importazzjonijiet mill-pajjiżi konċernati kiber minn 0,9 fl-1996, għal 11,3 % fl-1997, għal 19,2 % fl-1998 u niżlet ftit għal 19,0 % fil-IP.
(ċ) Prezzijiet ta'l-importazzjonijiet oġġett ta' dumping
(i) Andament tal-prezzijiet
(65) Bejn l-1996 u l-1997 il-valur medju ta' l-unità tal-prezzijiet ta' l-AHF importat mill-pajjiżi konċernati, fil-livell ta' oġġett mixtri u mwassal lill-klijent, żdied minn EUR 1,83/kg għall-EUR 2,02/kg, i.e. żieda ta' 10 %. Bejn l-1997 u l-1998, il-prezzijiet żdiedu b' 31 % għal EUR 2,57/kg. Bejn l-1998 u il-IP il-prezzijiet naqsu bi 17 % għal EUR 2,14/kg. Għandu jiġi innutat li l-prezzijiet ta' l-importazzjonijiet konċernati baqgħu iżjed baxxi minn dawk ta' l-industrija tal-Komunità waqt il-perjodu.
(ii) It-tniżżil taħt il-prezz tas-suq
(66) Sabiex jiġi analizzat it-tniżżil taħt il-prezz tas-suq, il-prezzijiet ta' AHF mibjugħ mill-industrija tal-Komunità tqabblu mal-prezzijiet ta' l-importazzjonijiet Ċiniżi u Russi fis-suq tal-Komunità fil-IP.
(67) Il-prezzijiet ta' l-importazzjonijiet Ċiniżi u Russi huma dawk rappurtati mill-produtturi u esportaturi li koperaw fir-risposta tagħhom tal-kwestjonarju, emendati kif xieraq, fejn kien hemm bżonn, għal dazji doganali u nefqiet ta' wara l-importazzjoni, fuq il-livell ta' l-ewwel klijent mhux relattat u fuq il-bażi li dan ikun imwassal lilu. Il-prezzjiet ta' l-industrija tal-Komunità huma dawk rappurtati fir-risposti għall-kwestjonarju dwar il-bejgħ tagħhom fil-Komunità lill-ewwel klijent mhux relattat fuq il-bażi li dan ikun imwassal lilhom.
(68) Il-produttur u esportatur Russu argumenta li l-prezzijiet Russi għandhom jiġu emendati b'mod li dawn jikkunsidraw il-kwalità inqas tajba tal-AHF Russu esportat lill-Komunità. Ġie allegat li l-AHF Russu kien fabbrikat b'liga ta' kwalità inqas tajba (liga 8011) filwaqt li l-AHF fabbrikat fil-Komunità kien ta' liga ta' kwalità ogħla (liga 8006). L-investigazzjoni wriet li l-produtturi kollha tal-Komunità ħlief wieħed jużaw il-liga 8011. Madankollu, fuq il-bażi ta' l-informazzjoni mogħtija mill-utenti ġie misjub li t-tip ta' liga ma jiddeterminax l-għażla ta' l-AHF għall-utenti. Iżjed minn dan, ma setgħax jiġi aċċertat li teżisti differenza fil-kwalità bejn l-AHF fabbrikat bl-użu ta' ligijiet differenti li affettwaw id-differenza fil-prezz. Minħabba dan, l-emenda ma setgħetx issir.
(69) Fuq din il-bażi, il-marġini tat-tniżżil taħt il-prezz tas-suq għal kull pajjiż, espressi bħala perċentwali tal-prezzijiet ta' l-industrija tal-Komunità jammonta għall 1 % għall-PRC u 6 % għar-Russja. Il-marġini msemmija tat-tniżżil taħt il-prezz tas-suq għandhom, madankollu, jintwerew fid-dawl ta' tnaqqis sinifikanti tal-prezz ta' l-industrija tal-Komunità fil-IP, kif ipprovat mit-telf magħmul mill-industrija tal-Komunità.
3. Sitwazzjoni ta' l-industrija tal-Komunità.
(a) Produzzjoni, kapaċità u utilizzar tal-kapaċità
(70) Bejn l-1996 u l-1997 il-produzzjoni baqgħat madwar 59,000 tunnellata, minkejja n-nuqqas fil-konsum ta' 13 %. Bejn l-1997 u l-1998 il-produzzjoni naqset b' 9 % għal madwar 54,000 tunnellata, filwaqt li l-konsum żdied b'9 % waqt l-istess perjodu. Bejn l-1998 u l-IP il-produzzjoni baqgħet stabbli.
(71) Bejn l-1996 u l-IP il-kapaċità tal-produzzjoni mill-industrija tal-Komunità baqgħet relattivament stabbli għal madwar 70,500 tunnellata, bl-eċċezzjoni ta' l-1997, fejn il-kapaċità tal-produzzjoni kienet ta' 72,000. Il-kapaċità tal-produzzjoni kienet ikkalkulata billi kien meqjus l-apparat speċjalizzat għall-produzzjoni ta' l-AHF. Anke jekk dawn il-faċilitajiet ta' produzzjoni jistgħu teknikament jiġu wżati għall-produzzjoni kemm ta' AHF u ta' ACF, minħabba n-nefqa involuta, meta jbiddlu minn prodott għall-ieħor, fil-prattika, il-produtturi tal-Komunità jiddedikaw l-apparat għall-produzzjoni ta' prodott jew ta' ieħor.
(72) L-użu tal-kapaċità naqset mill-1997 bħala riżultat ta' tnaqqis tal-produzzjoni. Għandu jiġi innutat li, bin-nefqa involuta għall-produzzjoni ta' l-AHF fissa, tnaqqis fir-rata ta' l-użu tal-kapaċità għandha impatt sinifikanti fuq in-nefqa tal-produzzjoni.
(b) Inventarji
(73) Meta l-inventarji jiġu analiżżati, għandu jiġi innutat li l-AHF huwa fabbrikat skond l-ordni meħtieġa. L-inventarji huma, fil-fatt, kwantitajiet iddedikati u li qed jistennew li jitwasslu lill-klijent. F'dan il-kuntest, l-evalwazzjoni tal-ħażniet ma tidhirx bħala relevanti għall-eżami tas-sitwazzjoni ekonomika fl-industrija tal-Komunità.
(ċ) Volum ta' bejgħ, sehem u tkabbir tas-suq
(74) Bejn l-1996 u l-1997, minkejja żieda fil-konsum ta' 13 %, il-bejgħ naqas minn 49,386 tunnellata għal 48,700 tunnellata. Bejn l-1997 u l-1998 il-bejgħ naqas b'7 % għal 45,402 tunnellata, kontra tkabbir fil-konsum ta' 9 %. Bejn l-1998 u l-IP il-bejgħ naqas bi ftit għal 45,241 tunnellata, filwaqt li l-konsum naqas bi 2 %.
(75) Is-sehem tas-suq ta' l-industrija tal-Komunità naqas minn 69,3 % fl-1996, għal 60,3 % fl-1997 imbagħad reġa naqas għal 51,6 % fl-1998 u żdied bi ftit għal 52,5 % fil-IP.
(d) Prezzijiet u l-fatturi li affettwaw il-prezzijiet
(76) Mill-1996 sa' l-1997 il-prezzijiet żdiedu bi 8 % minn EUR 2,25/kg għal EUR 2,44/kg filwaqt li nefqa kollha ta' l-unità ta' l-industrija tal-Komunità żdiedet b'7 %. Bejn l-1997 u l-1998 il-prezzijiet żdiedu bi 8 % għal EUR 2,64/kg filwaqt li n-nefqa kollha ta' l-unità żdiedet b'4 %. Bejn l-1998 u il-IP il-prezzijiet naqsu b' 14 % għal EUR 2,28/kg filwaqt li n-nefqa kollha ta' l-unità naqset biss b'5 %.
(77) B'mod partikolari, bejn l-1996 u l-1997, iż-żieda fin-nefqa totali tal-produzzjoni kienet l-aktar ikkaġunata minn żieda fil-prezzijiet tal-materja prima, li tirrappreżenta madwar 55 % tan-nefqa totali tal-produzzjoni. Minħabba li ż-żieda fil-prezzijiet tal-bejgħ kienet akbar miż-żieda fin-nefqa totali tal-produzzjoni, l-industrija tal-Komunità naqqset it-telf tagħha.
(78) Bejn l-1997 u l-1998, madankollu, minkejja nuqqas fil-prezz tal-materja prima (-2 %), n-nefqa totali tal-produzzjoni żdiedet b' 4 % minħabba żieda fin-nefqa kollha ta' l-unità fissa li tirriżulta minn tnaqqis fil-produzzjoni (-9 %). Madankollu, il-prezzijiet tal-bejgħ ta' l-industrija tal-Komunità żdiedet bi 8 %, b'hekk l-industrija tal-Komunità tejbet il-kapacita tal-qliegh.
(79) Bejn l-1998 u il-IP, in-nefqa kollha ta' l-unità ta' l-industrija tal-Komunità naqset b' 5 %, l-aktar minħabba tnaqqis fin-nefqa tal-materja prima (-9 %). Fl-istess perjodu, l-industrija tal-Komunità sofriet tnaqqis sinifikanti fil-prezz, minħabba li l-prezzijiet tagħha naqqsu ħafna mill-produzzjoni totali.
(80) Għandu jiġi innutat li l-prezzijiet tal-materja prima huma konformi mal-prezzijiet ta' aluminju mhux maħdum kif kwotat fil-London Metal Exchange ("LME").
(e) Il-qliegh, likwidità, rendità fuq l-investiment u l-kapacita li jiżdied il-kapital
(81) Bejn l-1996 u l-1997 il-kapacita ghal qliegh ta' l-industrija tal-Komunità f'termini ta' rendità fuq il-bejgħ nett fis-suq tal-Komunità, tjiebet ftit minn -2,2 % għal -1,3 % espressi bħala turnover. Dan it-titjib kien kaġunat minn żieda fil-prezzijiet tal-bejgħ mill-industrija tal-Komunità fuq iż-żieda tan-nefqa kollha ta' l-unità. Bejn l-1997 u l-1998 l-industrija tal-Komunità żiedet il-qliegh għal 3 % b'li żiedet il-prezzijiet tagħha ogħla min-nefqa totali. Bejn l-1998 u il-IP l-industrija tal-komunità sofriet telf ta' -7,3 % minħabba tnaqqis qawwi tal-prezzijiet.
(82) Fir-rigward tal-likwidità u rendità fuq l-investimenti, dawn l-indikaturi setgħu jkunu provduti biss għat-total ta' kull kumpannija konċernata. Minħabba li l-prodott konċernat jirrappreżenta parti waħda biss ta' l-attività ġenerali tal-kumpanniji, dawn l-indikaturi ma setgħux jagħtu parir deċiżiv fuq is-sitwazzjoni prevalenti fis-settur ta' l-AHF.
(83) Ħadd mill-produtturi tal-Komunità ma indika li huma esperjenzaw xi diffikultà fil-kapacità tagħhom li jżidu l-kapital. Dan jidher li hu relattat mal-fatt li l-maġġoranza tal-produtturi tal-Komunità huma proprjetà ta' organizzazzjonijiet globali ta' gruppi ta' kumpanniji. Madankollu, għandu jiġi innutat li l-akbar produttur fil-Komunità ta' l-AHF ħabbar il-pjanijiet li jagħlaq il-faċilità tal-produzzjoni mill-Komunità minħabba, inter alia, id-deterjorazzjoni tas-sitwazzjoni finanzjarja.
(f) Investimenti
(84) L-investimenti li saru fil-perjodu kunsidrat żdied minn EUR 3 miljun fl-1996 u fl-1997 għal madwar EUR 17 miljuni fl-1998 u madwar EUR 10 miljuni fil-IP. L-investimenti rappreżentaw madwar 2,5 % tat-turnover ta' l-industrija tal-Komunità fl-1996, 14,5 % fl-1998 u 9,9 % fil-IP. Dan juri l-isforz kontinwu ta' l-industrija tal-Komunità sabiex jimmodernizzaw l-apparat tagħhom u jtejbu l-kompetittività. L-investimenti saru l-aktar fi bdil tal-makkinarju sabiex titjieb il-produzzjoni. Minħabba li investimenti f'dan is-settur jiddeprezza f'tul ta' żmien, (‘l fuq minn 20 sena), il-livell ta' l-investimenti magħmulha fl-1998 u il-IP ma jistax jiġi kunsidrat li kellu l-effett li jnaqqas il-qliegh fl-istess perjodu.
(g) Impiegi, produttività u pagi
(85) In-numru ta' impjegati baqa stabbli bejn l-1996 u l-1997 u kien ta' 435, imma waqa' għal 388 fl-1998 u baqa' fl-istess livell waqt il-IP. Għandu jiġi innutat li minħabba li l-impjegati jaħdmu kemm fil-produzzjoni ta' l-AHF u fi prodotti oħrajn ta' fojl, l-impjiegi ġew allokati fuq il-bażi tal-volum tal-produzzjoni.
(86) Il-produttività ta' l-industrija tal-Komunità, imkejla f'termini ta' tunnellati fabbrikati għal kull impjegat, żdiedet bi 3 % fuq il-perjodu kunsidrat. Il-figuri dwar il-produttività jaffettwaw b'mod kbir l-allokazzjonijiet magħmulha sabiex jiddeterminaw il-livell ta' l-impjiegi.
(87) Fir-rigward tal-pagi, bejn l-1996 u l-IP l-ammont totali ta' pagi żdied b'7 %.
(h) Kobor tal-marġini ta' dumping
(88) Fir-rigward ta' l-impatt fuq l-industrija tal-Komunità tal-kobor tal-marġini ta' dumping attwali, bil-volum u l-prezzijiet ta' l-importazzjonijiet mill-pajjiżi konċernati, dan l-impatt ma jistax ikun ikkunsidrat bħala negliġibbli.
4. Konklużjoni fuq id-danni
(89) Bejn l-1996 u l-IP, il-volum ta' l-importazzjonijiet ta' AHF li oriġina mill-pajjiżi konċernati żdied b'2,600 % minn madwar 600 tunnellata għal aktar minn 16,000 tunnellata. Dan irriżulta f'żieda ġenerali tas-sehem tas-suq mill-importazzjonijiet konċernati ta' 18-il punt perċentwali f'perjodu fejn il-konsum żdied b'21 %. Il-prezzijiet ta' l-importazzjonijiet konċernati baqa' inqas minn dawk ta' l-industrija tal-Komunità waqt il-perjodu kunsidrat.
(90) Bejn l-1996 u l-IP is-sitwazzjoni ta' l-industrija tal-Komunità deterjorat f'termini ta' produzzjoni (-8 %) u l-volum tal-bejgħ (-8 %), minkejja żieda fil-konsum tal-Komunità, i.e. b'21 %. B'konsegwena ta' dan, is-sehem tas-suq ta' l-industrija tal-Komunità naqas b'mod drastiku, minn 69 % għal 52 %, i.e. bi 17-il punt perċentwali.
(91) B'mod partikolari, bejn l-1996 u l-1997 l-industrija tal-Komunità tejbet il-profitabilità minħabba li l-prezzijiet tal-bejgħ qabżu n-nefqa totali ta' l-unità. Waqt l-istess perjodu l-industrija tal-Komunità tilfet mill-volum tal-bejgħ u s-sehem tas-suq. Bejn l-1997 u l-1998 l-industrija tal-Komunità kompliet ittejjeb il-profitabilità billi żiedet il-prezzijiet biex qabżet iż-żieda tan-nefqa totali ta' l-unità. Dan irriżulta f'titjib fil-generazzjoni tal-qliegh imma bi spiża ta' iżjed telf mill-volum tal-bejgħ u s-sehem tas-suq. Bejn l-1998 u l-IP l-industrija tal-Komunità naqset il-prezzijiet tal-bejgħ ħafna aktar mit-tnaqqis fin-nefqa totali ta'l-unità. Dan it-trażżin tal-prezzijiet irriżulta f'telf qawwi mill-industrija tal-Komunità li laħqet -7 % waqt il-IP.
(92) Wara l-IP wieħed mill-akbar produtturi tal-Komunità ħabbar il-pjanijiet li jagħlaq il-faċilità tal-produzzjoni ta' AHF fil-Komunità minħabba li din ma setgħetx issostni t-telf li kienet qed issofri f'dan is-settur.
(93) Fid-dawl ta' dan kollu, kif jixhed it-tnaqqis fil-produzzjoni u fil-bejgħ, telf tas-sehem tas-suq u t-trażżin tal-prezzijiet li wasslet għal telf kbir, kien konkluż li fil-IP l-industrija tal-Komunità sofriet danni materjali fl-ambitu ta' l-Artikolu 3(1) tar-Regolament bażiku.
F. KAWŻA
(94) F'konformità ma' l-Artikolu 3(6) u (7) tar-Regolament bażiku, ġie eżaminat jekk l-importazzjonijiet ta' AHF soġġetti għal dumping oriġinati mill-pajjiżi konċernati kkawżawx biżżejjed danni lill-industrija tal-Komunità sabiex din tiġi meqjusa bħala materjali. Fatturi magħrufa apparti mill-importazzjoni li ġew soġġetti għal dumping, li setgħu fl-istess ħin ikunu ta' dannu għall-industrija tal-Komunità, kienu eżaminati sabiex jassiguraw li d-danni kaġunati minn dawn ir-raġunijiet ma jkunux attribwiti għall-importazzjonijiet soġġetti għal dumping .
1. Effett ta' l-importazzjoni soġġetta għal dumping mill-pajjiżi konċernati
(95) Iż-żieda sostanzjali fil-volum ta' l-importazzjoni mill-pajjiżi konċernati u ż-żieda tas-sehem tas-suq tul il-perjodu kunsidrat, bi prezzijiet li baqgħu inqas minn dawk ta' l-industrija tal-Komunità, koinċidiet ma' deterjorazzjoni fl-industrija tal-Komunità f'termini ta' produzzjoni, bejgħ, volum, sehem tas-suq, u deprezzament li jwassal għal telf sostanzjali waqt il-IP.
(96) B'mod partikolari, l-volum ta' l-importazzjoni żdied b'mod sinifikanti minn madwar 600 tunnellata fl-1996 għal madwar 16,000 tunnellata waqt il-IP. L-akbar żieda seħħet bejn l-1997 u l-1998, u tikkoinċiedi ma' tnaqqis fil-produzzjoni u bejgħ mill-industrija tal-Komunità. Is-sehem tas-suq tal-Komunità miġjuba mill-importazzjoni kien imqabbel mat-telf tas-sehem tas-suq mill-industrija tal-Komunità, b'mod li l-volum tal-bejgħ naqas bi 8 % waqt il-perjodu.
(97) Bejn l-1996 u l-1998 l-industrija tal-Komunità żiedet il-prezzijiet tal-bejgħ, sabiex tkopri ż-żieda fl-infieq, bir-riżultat ta' nuqqas tal-volum tal-produzzjoni, bejgħ u sehem mis-suq imma b'ċerta titjib fil-profitibilità. Dan it-titjib fil-generazzjoni ta' qliegh kien l-iżjed immarkat fl-1998, is-sena fejn il-differenza medja bejn il-prezzijiet ta' l-importazzjoni konċernata u dawk ta' l-industrija tal-komunità kienu fl-iżjed livelli baxxi.
(98) Madankollu, bejn l-1998 u il-IP l-industrija tal-Komunità kellha tnaqqas il-prezzijiet sabiex tqabbilhom mal-prezzijiet ta' l-importazzjoni konċernata, sabiex iżżomm il-volum tal-bejgħ, bid-deterjorament tal-profitt li jirrizulta. Għandu jiġi innutat li s-suq ta' l-AHF huwa suq matur u sensittiv għall-prezzijiet u li l-prezzijiet ta' l-importazzjoni mill-pajjiżi konċernati naqas sostanzjalment bejn l-1998 u il-IP u niżlu taħt il-prezzijiet ta' l-industrija tal-Komunità waqt il-IP.
(99) Huwa b'hekk ikkunsidrat li l-pressjoni mill-importazzjoni konċernata, li żiedet sinifikattivament il-volum u s-sehem tas-suq bi prezzijiet baxxi, kawżat tnaqqis fil-prezz għall-industrija tal-Komunità b'riżultat ta' deterjorazzjoni fis-sitwazzjoni finanzjarja tagħha.
(100) Fid-dawl ta' dan kollu, huwa konkluż li l-importazzjoni soġġetti għal dumping ta' AHF mill-pajjiżi konċernati kellhom impatt materjali fuq id-danni kaġunati lill-industrija tal-Komunità waqt il-IP, fit-termini ta'l-Artikolu 3(6) tar-Regolament bażiku.
2. Effett ta' fatturi oħrajn
(101) F'konformità ma' l-Artikolu 3(7) tar-Regolament bażiku, kien eżaminat jekk fatturi oħrajn, barra mill-importazzjoni soġġetta għal dumping mill-pajjiżi konċernati, setgħux ikkontribwew għal danni materjali li l-industrija tal-Komunità batiet sa ċertu punt; u jekk dawn id-danni setgħux jiġu attribwiti għall-importazzjonijiet soġġetti għal dumping mill-pajjiżi konċernati. F'dan il-kuntest, il-fatturi li ġejjin kienu eżaminati: il-volum u l-prezzijiet ta' l-importazzjoni minn pajjiżi terzi oħrajn, l-andament tal-prezzijiet tal-materja prima u jekk l-industrija tal-Komunità setgħetx kellha danni magħmulha minnha stess permezz ta' bidla għall-produzzjoni ta' ACF.
(a) Importazzjoni ġejja minn pajjiżi terzi oħrajn
(102) Il-volum ta' l-importazzjoni AHF minn pajjiżi terzi oħrajn baqa' stabbli għal madwar 11,000 tunnellata tul il-perjodu konċernat, bl-eċċezzjoni ta' l-1998 fejn l-importazzjoni minn dawn il-pajjiżi ammontat għal 14,000 tunnellata. Dawn l-importazzjonijiet ma setgħux jibbenefikaw minn żieda fil-konsum waqt il-perjodu kunsidrat u tilfu tlett punti perċentwali minn sehemhom tas-suq tal-Komunità.
(103) B'mod partikolari, waqt l-investigazzjoni, l-importazzjoni ġejja minn tlett pajjiżi biss, barra mill-pajjiżi konċernati, i.e. l-Kroazja, t-Turkija, u l-Venezwela li kellhom sehem mis-suq tal-Komunità ta' aktar minn 2 %.
(i) Il-Kroazja
(104) Importazzjoni ta'AHF mill-Kroazja, fuq il-bażi ta' informazzjoni rappurtata mill-istatistika dwar l-importazzjoni ta'l-Eurostat, telgħet minn 1,737 tunnellata fl-1996 għal 1,758 tunnellata fl-1997, għal 1,478 tunnellata fl-1998 u għal 1,778 tunnellata fil-IP. Sehemhom mis-suq tal-Komunità naqas b'0,4 punti perċentwali waqt il-perjodu kunsidrat. Il-prezzijiet ta' din l-importazzjoni, fuq il-livell ta' konsumatur, baqghu ta' aktar minn dawk tal-PRC, ir-Russja u l-industrija tal-Komunità waqt il-perjodu, għalkemm ma jistax ikun eskluż li l-prodotti barra minn AHF (i.e. ACF) huma inklużi wkoll.
(105) Fid-dawl ta' s-sehem dejjem jonqos tas-suq tal-Komunità u l-livell tal-prezzijiet tiegħu ġie konkluż li l-importazzjoni mill-Kroazja ma kontribwietx għad-danni materjali li sofriet l-industrija tal-Komunità.
(ii) It-Turkija
(106) Importazzjoni ġejja mit-Turkija żdiedet minn 4,935 tunnellata metrika fl-1996 għal 7,777 tunnellata fl-1998 imbagħad naqset għal 2,446 tunnellata waqt il-IP. Is-sehem mis-suq tal-Komunità żdied minn 6,9 % fl-1996 għal 8,8 % fl-1998 imbagħad naqas għal 2,8 % waqt il-IP. Informazzjoni mogħtija mill-utenti li kkoperaw li jirrappreżentaw aktar minn 80 % ta' l-importazzjoni totali ta' AHF mit-Turkija waqt il-IP turi li bejn l-1997 u l-IP il-prezzijiet ta' l-importazzjoni mit-Turkija kienu kollha ta iktar minn ta' dawk il-pajjiżi konċernati u konformi ma' l-industrija tal-komunità.
(107) Fid-dawl tat-tnaqqis fil-volum u fis-sehem tas-suq ta' l-importazzjoni mit-Turkija waqt il-IP u l-livell tal-prezzijiet jista' jiġi konkluż li l-importazzjoni mit-Turkija ma kissritx ir-rabta bejn l-importazzjoni soġġetta għal dumping u d-dannu materjali li sofriet l-industrija tal-Komunità.
(iii) Il-Venezwela
(108) Importazzjoni mill-Venezuela niżlet minn 2,210 tunnellata fl-1996 għal 1,533 tunnellata fl-1997; telghet għal 2,779 tunnellata fl-1998 imbaghad għal 3,843 tunnellata waqt il-IP. Sehemha mis-suq tal-Komunità żdied minn 3,1 % għal 4,5 % waqt l-istess perjodu. Il-prezzijiet ta' dawn l-importazzjonijiet kif rappurtati mill-Eurostat baqgħu ogħla minn dawk tal-pajjiżi konċernati u dawk ta' l-industrija tal-Komunità, bl-eċċezzjoni ta' l-1998. Għandu jiġi innutat li l-informazzjoni rappurtata mill-Eurostat kienet konformi ma' dik mogħtija minn importatur mhux relattat li kopera u li jirrappreżenta madwar 15 % tal-volum totali ta' l-importazzjonijiet mill-Venezuela waqt il-IP.
(109) Fid-dawl tal-livell tal-prezzijiet ta' l-importazzjoni mill-Venezuela, l-importazzjoni ta' AHF mill-Venezuela ma kissritx ir-rabta bejn l-importazzjoni soġġetta għal dumping u d-dannu materjali li sofriet l-industrija tal-Komunità waqt il-IP.
(b) Andament tal-prezzijiet tal-materja prima
(110) Kien ikkunsidrat ukoll jekk id-dannu li sofriet l-industrija tal-Komunità setgħax ikun attribwit għall-andament tal-prezzijiet tal-materja prima ta' l-aluminiju, li hu l-materja prima ewlenija li tirrappreżenta madwar 55 % tan-nefqa totali tal-produzzjoni ta' l-industrija tal-Komunità.
(111) Bejn l-1996 u l-1998 il-prezzijiet ta' l-industrija tal-Komunità setgħew jirriflettu l-andament tal-prezzijiet tal-materja prima. Madankollu, bejn l-1998 u il-IP il-prezzijiet ta' l-Industrija tal-Komunità naqsu aktar milli naqset in-nefqa totali ta' l-industrija, inkluż it-tnaqqis fil-prezzijiet tal-materja prima; b'hekk għamlu telf ta' 7,3 %. B'konsegwenza ta' dan, hu kunsidrat li l-andament tal-prezzijiet tal-materja prima ma kontribwiex għad-dannu materjali li sofriet l-industrija tal-Komunità waqt il-IP.
(ċ) Dannu kaġunat mill-Industrija stess li kieku produċiet ACF
(112) Kien argumentat li tnaqqis fil-produzzjoni u fil-volum tal-bejgħ ta' AHF kien kaġunat mill-industrija tal-Komunità stess bil-preferenza tagħha biex tipproduċi ACF li allegatament iħalli aktar profitti minn AHF. Ġie allegat ukoll li minħabba li l-apparat seta' jintuża sabiex jipproduċi kemm AHF jew ACF, l-industrija tal-Komunità preferiet li tipproduċi ACF li għandu valur miżjud ogħla.
(113) Il-produzzjoni ta' AHF mill-industrija tal-Komunità naqset bi 8 % bejn l-1996 u l-IP. Fl-istess perjodu, l-produzzjoni ta' ACF żdiedet bi 18 %. Bejn l-1996 u l-IP is-sehem tal-produzzjoni ta' AHF tal-produzzjoni totali ta' fojls naqas minn 25 % għal 21 %.
(114) L-ewwelnett, għalkemm, b'mod ġeneriku, kemm AHF u ACF jistgħu teknikament jigu prodotti bl-istess apparat, fil-prattika, bil-produtturi jiddedikaw l-apparat lill-prodott jew lill-ieħor sabiex jirbħu l-effiċjenza u jnaqqsu n-nefqa sabiex tbiddel il-kalibrazzjoni ta' l-apparat. Fit-tieni kaz, il-produzzjoni ta' ACF ma żdieditx bl-istess proporzjon li permezz tieghu tnaqqset il-produzzjoni ta' AHF imma segwiet iż-żieda fil-konsum ta' ACF. Fit-tielet kaz, l-investiment sinifikattiv magħmul mill-industrija tal-Komunità fl-1998 u fil-IP jindikaw rabta min-naħa ta' l-industrija tal-Komunità sabiex tkompli tipproduċi l-AHF. Fl-aħħar, l-industrija tal-Komunità kellha biżżejjed kapaċità żejda sabiex iżżid il-produzzjoni ta' AHF imma ma setgħetx tuża din il-kapaċità minħabba żieda sinifikanti ta' l-importazzjonijiet soġġetti għal dumping.
(115) Fid-dawl ta' dan ġie konkluż li d-danni li sofriet l-industrija tal-Komunità ma kenux ikkaġunati minnha stess minħabba li bidlet għal prodotti ACF.
(d) Konklużjoni dwar il-kawża
(116) Iż-żieda sostanzjali f'temini ta' volum u sehem tas-suq mill-importazzjoni mill-pajjiżi konċernati, it-tnaqqis konsiderevoli fil-prezzijiet tagħhom u l-livell ta' tnaqqis u deprezzament tal-prezzijiet li nstabu fil-IP kellhom konsegwenzi materjali u negattivi fuq il-volum u l-prezzijiet tal-bejgħ ta' l-industrija tal-Komunità li, min-naħa l-oħra affettwaw ħażin numru ta' indikaturi ekonomiċi, bl-aktar mod, il-profitabilità. Iżjed minn dan, ma nstabu l-ebda fatturi oħrajn li setgħu jikkontribwixxu għad-danni li sofriet l-industrija tal-Komunità.
(117) Huwa b'hekk konkluż li d-danni materjali li sofriet l-industrija tal-Komunità kienu kawżati mill-importazzjoni ta' AHF mir-PRC u r-Russja, fl-ambitu ta' l-Artikolu 3(6) tar-Regolament bażiku.
G. INTERESS TAL-KOMUNITÀ
(118) Sabiex ikun stabbilit jekk l-interess tal-Komunità kienx jirrikjedi għajnuna, saret investigazzjoni dwar l-effetti li setgħu iseħħu bl-imposizzjoni, jew nuqqas ta' imposizzjoni ta' miżuri kontra d-dumping għall-operaturi ekonomiċi konċernati. Għal dan l-għan, kienet mitluba informazzjoni mill-partijiet interessati kollha, inklużi l-produtturi tal-Komunità, fornituri tal-materja prima, importaturi/kummerċjanti, u l-utenti konċernati.
1. L-industrija Komunitarja
(a) Natura u struttura ta' l-industrija tal-Komunità
(119) L-industrija tal-Komunità hi komposta minn sitt kumpanniji li jipproduċu fojl ta' l-aluminju, li minnhom l-AHF jirrappreżenta madwar 21 % tal-produzzjoni totali fil-IP. Il-produzzjoni tat-tipi differenti ta' fojl hija interdipendenti fis-sens li din tespandi fuq il-bażi ta' l-allokazzjoni ta' nefqa fissa u spejjes żejda tas-settur totali tal-fojl. Erbgha minn sitt produtturi tal-Komunità huma integrati ma xulxin, i.e. jieħdu l-fojl ta' l-aluminju minn kumpanniji li jappartjenu lill-istess grupp.
(120) Il-produzzjoni ta' AHF hija intensiva fuq il-kapital u awtomatika f'livell avanzat. Instab li l-industrija tal-Komunità tiddedika apparat għall-produzzjoni ta' AHF sabiex iżżid l-effiċjenza u tnaqqas in-nefqa meħtieġa fit-tibdil tal-kalibrazzjoni tal-makkinarju. L-għadd tal-ħaddiema ta' l-industrija tal-Komunità marbuta direttament ma' AHF jammonta għal madwar 388 impjegat waqt il-IP. L-impjiegi totali minn dawn il-kumpaniji jammonta għall madwar 4,400 impjegat.
(b) Viabilità ta' l-industrija tal-Komunità
(121) L-industrija tal-Komunità tidher li hi vjabbli u kompetittiva. Dan jidher, l-ewwel, mill-posizzjoni tagħha fis-suq tal-Komunità fejn din hi kompetitur stabbilit b'mod b'saħħtu u msieħeb fl-industrija utenti; t-tieni mil-livell ta' investimenti u t-tibdil tal-makkinarju; it-tielet, mir-ristrutturar riċenti u l-effiċjenza mirbuħa mir-razzjonalizzazzjoni tal-produzzjoni u l-immodernizzar tal-makkinarju, u fl-aħħarnett, mill-andament ta' l-esportazzjoni tagħha, bl-esportazzjoni ta' AHF tagħmel bejn it-13 % u l-15 % tal-bejgħ totali magħmul mill-industrija tal-Komunità tul il-perjodu kunsidrat.
(122) B'konklużjoni, l-industrija tal-Komunità uriet li hi industrija strutturalment vjabbli, wara li ristrutturat l-attivitajiet ta' fabbrikazzjoni għall-prodott ikkonċernat sabiex iżżomm il-produttività u l-effiċjenza.
(ċ) Effetti possibbli meta jittieħdu jew meta ma jittieħdux miżuri
(123) Jekk ma jiġux imposti miżuri kontra d-dumping, l-industrija tal-Komunità ikollha tkompli tiffaċċja pressjoni mill-prezzijiet ta' l-importazzjoni soġġetta għal dumping u d-deprezzament kawżat lill-prezzijiet li wassal għal tanqqis fil-generazzjoni tal-qliegh. F'każ fejn din is-sitwazzjoni tkompli, il-produtturi tal-Komunità jigu mġiegħlha jagħlqu ċertu tip ta' linji tal-produzzjoni, jew saħansitra impjanti sħaħ dedikati għall-produzzjoni ta' AHF.
(124) Kif diġà ssemma hawn fuq, fl-importanza tal-produzzjoni ta' AHF sabiex jestendi n-nefqa fissa u ż-żejda tal-produzzjoni kollha tal-fojl ta' l-aluminju, l-egħluq ta' linja tal-produzzjoni ta' AHF jista' jwassal anki għal egħluq ta' l-attività totali marbuta mal-fojl tal-kumpanniji. Dan jidher mill-avviż magħmul minn produttur tal-Komunità f'Diċembru tal-2000, bil-pjanijiet tieghu biex jaghlaq il-faċilitajiet ta' fabbrikazzjoni fir-Renju Unit.
(125) Min-naħa l-oħra, jekk ikunu imposti l-miżuri kontra d-dumping, wiehed jistenna żewġ effetti. L-ewwel, l-industrija tal-Komunità tista' żżid il-volum tal-bejgħ tagħha, u dan iwassal għal użu aħjar tal-kapaċità u żieda fis-sehem tas-suq. It-tieni, l-prezzijiet jistgħu jiżdiedu b'mod moderat, għalkemm x'aktarx mhux bil-livell tad-dazju kontra d-dumping minħabba li l-kompetizzjoni tibqa' bejn il-produtturi tal-Komunità, importazzjoni minn pajjiżi konċernati u importazzjoni minn terzi pajjiżi.
(126) Huwa b'hekk mistenni li t-tnaqqis fin-nefqa ta' l-unità bħala riżultat fiż-żieda tar-rata ta' l-użu, kombinat ma' żieda modesta fil-prezz, għandu jippermetti l-industrija tal-Komunità sabiex terġa ġġib il-profitibilità u sehemha tas-suq.
2. Fornituri ta' materja prima lill-industrija tal-Komunità
(127) Kif diġà msemmi hawn fuq, erba' minn sitt produtturi tal-Komunità huma integrati ma xulxin, i.e. jieħdu l-materja prima (l-istokk tal-fojl ta' l-aluminju) minn kumpanniji li jappartjenu lill-istess grupp.
(128) Tlett fornituri tal-materja prima jipprovdu informazzjoni dwar l-effetti ta' l-imposizzjoni jew nuqqas ta' imposizzjoni ta' miżuri kontra d-dumping:
- Alcan Rolled Products UK, Newport, fir-Renju Unit,
- Lawson Mardon Star Ltd, Bridgnorth, fir-Renju Unit,
- Pechiney Rhenalu Neuf Brisach, Biesheim, fi Franza.
(129) Fuq il-bażi ta' l-informazzjoni mogħtija minn dawn il-kumpaniji, instab li l-bejgħ ta' stokk tal-fojl ta' l-AHF lill-produtturi tal-Komunità jirrappreżenta madwar 20 % tal-bejgħ totali fil-Komunità. Il-bejgħ totali ta' l-istock tal-fojl lill-produtturi ta' AHF tal-Komunità naqas bi 2 % bejn l-1997 u l-IP, filwaqt li l-profitti naqqsu b'5 %. L-impjiegi marbuta mal-produzzjoni ta' stock tal-fojl ikkonċernat ammontaw għal madwar 380 waqt il-IP.
(130) Il-fornituri tal-materja prima indikaw li, jekk il-produtturi tal-komunità ma jibqgħux jipproduċu l-AHF, x'aktarx dawn ma jsibux klijenti alternattivi. Wieħed mill-fornituri tal-materja prima indika wkoll li l-għeluq ta' l-industrija tal-Komunità jista jipperikola l-linja tar-riċiklaġġ, minħabba li din il-linja hi dipendenti fuq il-biċċiet tar-rimi ġenerati mill-produzzjoni ta' AHF.
(131) Bis-sehem ta' l-attivitajiet ġenerali tal-fornituri rappreżentat bi stock tal-fojl intiż għall-produtturi ta' AHF tal-Komunità, x'aktarx li t-tnaqqis fil-volum tal-bejgħ u saħansitra l-għeluq ta' l-impjanti jkollhom impatt mhux negliġibbli fuq l-attivitajiet ekonomiċi tal-fornitur. Min-naħa l-oħra, t-titjib fis-sitwazzjoni tal-produtturi ta' l-AHF fil-Komunità x'aktarx li jkun ta' benefiċċju f'termini ta' żieda fil-bejgħ ta' stokk tal-fojl, biex b'hekk jikkontribwixxi għall-impjiegi ġenerali.
3. Importaturi/kummerċjanti indipendenti fil-Komunità
(132) F'dan ir-rigward, tnejn minn tlett importaturi/kummerċjanti irrispondew il-kwestjonarju. Wieħed minnhom biss provda informazzjoni relevanti għall-istima ta' effetti li x'aktarx iseħħu fl-imposizzjoni jew nuqqas ta' imposizzjoni ta' miżuri kontra d-dumping. Madankollu, din il-kumpannija ma importatx AHF mill-pajjiżi konċernati imma minn pajjiż terż ieħor biss. Aktar minn dan, l-importazzjoni ta' AHF tirrappreżenta porzjon negliġibbli ta' l-attività ġenerali tagħha, i.e. inqas minn 3 % mill-valur tal-bejgħ totali. Fid-dawl ta' dan kollu, ġie konkluż li l-imposizzjoni ta' miżura kontra d-dumping ma taffettwax is-sitwazzjoni ta' l-importaturi jew il kummerċjanti tal-Komunità.
4. Utenti ta'AHF fil-Komunità
(a) Natura u struttura ta' l-industrija utenti
(133) Utenti tal-Komunità ("rewinders" jew "spoolers") jixtru AHF f'rukkelli u jkebbuhom f'rollijiet finiti għall-kosum domestiku. Il-rewinding ta' AHF m'hiex operazzjoni sofistikata, u l-valur miżjud lill-AHF huwa baxx. Ma nstabu l-ebda impedimenti sinifikanti għad-dħul f'dan is-settur.
(134) Seba' minn 15-il utenti tal-Komunità magħrufa rispondew għall-kwestjonarju. Żewġ utenti oħrajn għarrfu lilhom infushom imma ma provdewx l-informazzjoni neċessarja. Dawn, b'hekk ma ġewx ikkunsidrati fil-kuntest ta' l-analiżi ta' l-impatt ta' kwalunkwe miżura kontra d-dumping fuq l-utenti.
(135) L-utenti li rispondew għall-kwestjonarju kienu:
- CeDo Household Products Ltd. Telford, tar-Renju Unit, ukoll f'isem Poly-lina u Paclan,
- Childwood Ltd, Ashton-in-Makerfield, tar-Renju Unit,
- Comital Cofresco SpA, Volpiano, ta' l-Italja,
- Ecopla France, Saint Vincent de Mercuze, ta' Franza,
- Fora Folienfabrik GmbH, Radolfzell, tal-Ġermanja,
- ITS Fojl and Film Rewinding bv, Apeldoorn, ta' l-Olanda,
- Vita Emballage A/S, Rødovre, tad-Danimarka.
(136) Fit-termini ta' daqs, waħda mill-rewinders li koperaw hija kumpannija kbira li tipproduċi t-tipi kollha ta' prodotti tad-dar li jintremew bħall-fojl ta' l-aluminium, fojl tal-plastik, karta għall-forn, boroż għall-friża u boroż ta' l-iskart. Kumpannija ta' rewinders koperata hi integrata ma' produttur ta' AHF li jissupplixxi b'mod magħluq lill-operat ta' rewinding downstream. Il-ħames utenti li jifdal huma rewinders żgħar u ta' daqs medju u attivi fil-prodotti differenti ta' tgeżwir għall-użu domestiku.
(b) Data miġbura mill-utenti li koperaw
(137) Instab li l-AHF jirrappreżenta madwar 33 % fil-medja, tal-valur tal-bejgħ totali ta' l-utenti li koperaw. Il-valur tal-bejgħ rappurtat mil-utenti li kkoperaw fis-settur tal-fojl ta' l-aluminju żdied bi 8 % bejn l-1997 u l-1998 u żdied iktar bi 3 % bejn l-1998 u il-IP. Dawn l-utenti impjegaw total ta' madwar 2,300 fil-IP li minnhom, 470 kienu impjegati direttament jew indirettament fis-settur tal-fojl ta' l-aluminju.
(138) Utenti li koperaw żdiedu x-xiri tagħhom b'57 % bejn l-1997 u il-IP, minn 23,000 tunnellata fl-1997 għall 3,500 tunnellata fil-IP. Fil-IP ix-xiri tagħhom irrappreżenta 40 % tal-bejgħ totali magħmul mill-produtturi tal-Komunità, 64 % ta' l-importazzjoni ġejja mir-PRC u 72 % ta' l-importazzjoni totali li ġejja mir-Russja.
(139) Fir-Rigward ta' generazzjoni tal-qliegh mill-bejgħ tal-prodotti li jinkorporaw AHF fil-Komunità, din varjat bejn 0,1 % u 6 %, b'medja peżata ta' profitt ta' madwar 3 % fil-IP. Il-medja tal-profitabilità ta' rewinders niżżlet minn 3,5 % fl-1997 għall 3,3 % fl-1998 għal 2,9 % fil-IP. Għandu jiġi innutat li din il-medja peżata tal-profitt tirrifletti s-sitwazzjoni ta' xi ftit mill-utenti f'suq fejn ġie rappurtat li teżisti kapaċità żejda.
(140) L-investigazzjoni uriet li l-AHF rappreżenta bejn 72 % u 85 % tal-prezz totali tal-produzzjoni tal-prodotti għall-użu, u li jirrappreżentaw medja ta' 80 % tan-nefqa totali.
(ċ) Effett ta' l-imposizzjoni jew nuqqas ta' imposizzjoni ta' miżuri
(141) Jekk il-miżuri kontra d-dumping ġew imposti, minħabba li nstab li l-AHF jirrappreżenta 80 % tan-nefqa tal-produzzjoni tar-rewinders, id-dazji kontra d-dumping proposti x'aktarx li jirriżultaw f'żieda moderata fiż-żieda ta' l-utenti.
(142) F'dan ir-rigward, għandu jiġi innutat li anke jekk il-produtturi koncernati li jesportaw żiedu l-prezzijiet tagħhom bl-ammont totali ta' dazju, il-prezzijiet ta' dawn l-importazzjonijiet jibqa' xorta taħt dawk ta' dawn il-pajjiżi fl-1998, meta l-prezzijiet ta' dawn l-importazzjonijiet laħqu l-ogħla livell.
(143) Jekk il-miżuri ma jkunux imposti, it-twaqqif li jirriżulta lill-attivitajiet ta' fabbrikazzjoni ta' AHF mill-industrija tal-Komunità jista' joħloq limitazzjonijiet ta' fornitura li jkollhom effetti negattivi fuq l-utenti.
(d) Argumenti mqajma mill-utenti li koperaw fuq l-effetti ta' l-imposizzjoni ta' miżuri kontra d-dumping
(i) Sitwazzjoni impossibbli fejn jgħaddu ż-żieda fin-nefqa fuq il-klijenti
(144) Xi utenti argumentaw li ż-żieda fin-nefqa li tirriżulta mill-imposizzjoni tal-miżuri kontra d-dumping ma setgħetx tgħaddi fuq il-klijenti. L-aktar huma dawk l-imħazen li jbiegħu bl-imnut li jiddeterminaw il-prezzijiet minħabba l-kapaċità kbira ta' akkwist li għandhom.
(145) Fuq il-bażi ta' l-informazzjoni provduta mill-utenti li kkoperaw instab li l-prezzijiet tal-bejgħ ta' l-utenti jvarjaw, l-aktar minħabba l-andament tal-prezzijiet ta' l-aluminju kif kwotat fil-LME u l-prezzijiet ta' l-AHF. F'dan ir-rigward il-prezzijiet ta' l-aluminju kif kwotati bil-BML varjaw b'mod konsiderevoli fil-perjodu kunsidrat, b'żieda annwali massima ta' 11 % u tnaqqis annwali massimu ta' 9 %. Filwaqt li l-prezzijiet ta' l-utenti tbiddlu minn indiċi 100 fl-1997 għal indiċi 107 fl-1999 u imbagħad għal indiċi 96 waqt il-IP. Varjazzjoni fin-nefqa ta' l-utenti setgħet b'hekk tiġi riflessa fil-prezzijiet tal-bejgħ.
(146) B'hekk, ma jistax jiġi eskluż li l-utenti jistgħu jgħaddu lill-klijenti tagħhom iż-żieda moderata fil-prezzijiet li tirriżulta minn imposizzjoni ta' miżuri kontra d-dumping.
(ii) Nuqqas ta' fornitura
(147) Kien allegat li l-industrija tal-Komunità ma tridx tforni AHF lill-utenti u tippreferi tikkonċentra l-produzzjoni tagħha fuq prodotti ta' valur ogħla bħall-ACF. Kien argumentat ukoll li l-użu għoli mill-industrija tal-Komunità tal-kapaċità ma tippermettix li din iżżid il-produzzjoni bħala riżultat ta' l-imposizzjoni ta' kwalunkwe miżura kontra d-dumping. Kien argumentat li din, flimkien ma' l-imposizzjoni ta' miżuri kontra d-dumping twassal għal nuqqas ta' fornitura ta' AHF fis-suq tal-Komunità.
(148) Kif imsemmi diġà fil-premess Nru. 114, l-industrija tal-Komunità hija marbuta li tipproduċi l-AHF. Iżjed minn dan, l-informazzjoni provduta mill-utenti li kkoperaw uriet li x-xiri ta' AHF mill-industrija tal-Komunità żdied bi 62 % bejn l-1997 u il-IP. Iżjed minn dan, instab li l-industrija tal-Komunità għandha biżżejjed kapaċità żejda fl-apparat iddedikat għal produzzjoni ta' AHF sabiex b'hekk iżżid il-produzzjoni tal-prodott tagħha.
(149) Barra minn hekk, anke jekk ikunu imposti l-miżuri kontra d-dumping, x'aktarx li l-produttur u esportatur konċernat ikompli jesporta AHF lill-Komunità, għalkemm bi prezzijiet m'humiex affettwati b'dumping inkella li m'humiex ta' dannu. Instabu numru ta' sorsi ta' fornitura alternattivi li m'humiex soġġetti għal miżuri kontra d-dumping u li rappreżentaw sehem ta' madwar 13 % tas-suq tal-Komunità waqt il-IP.
(150) Fid-dawl ta' dan, l-imposizzjoni ta' miżuri kontra d-dumping x'aktarx, li ma twassalx għal nuqqas ta' fornitura fis-suq tal-Komunità.
(iii) Sostituzzjoni tal-prodotti
(151) Kien argumentat li l-imposizzjoni ta' miżuri kontra d-dumping tirriżulta f'żieda fil-prezz tal-prodott aħħari, li b'konsegwenza ġġiegħel lill-konsumaturi sabiex jaqilbu għal prodotti oħrajn domestiċi ta' tgeżwir bħall-fojl tal-plastik u tal-karta.
(152) L-investigazzjoni uriet li d-domanda għal AHF hi indipendenti ħafna mill-varjazzjonijiet tal-prezzijiet, minħabba l-karatteristiċi speċifiċi ta' l-AHF għall-ippakkjar u għat-tgeżwir. Fil-fatt, l-AHF iżomm il-karatteristiċi tiegħu fi kwalunkwe temperatura; jaħdem bħala ostaklu reżistenti ħafna fejn l-ikel ma jistax jassorbi jew jitlef l-umdità, r-riħa u t-togħma tiegħu; huwa iġeniku ħafna u ma jżommx mikro-organiżmi; jifforma ruħu għall-bżonn malajr u hu partikolarment adattat għall-użu ta' l-ikel minħabba l-karatteristiċi ta' saħħa - minbarra li hu ħafif fl-istess ħin.
(153) Dan deher ukoll mill-fatt li l-prezzijiet ta' l-aluminju, l-materja prima fil-produzzjoni ta' AHF tbiddlu ħafna waqt il-perjodu, ghalkemm il-konsum ta' l-AHF, madankollu, żdied b' 21 % waqt il-perjodu kunsidrat.
(154) B'konklużjoni, l-imposizzjoni ta' miżuri kontra d-dumping x'aktarx li ma jwasslux għal tibdil sinifikanti minn fojl ta' l-aluminju għall-prodotti tat-tgeżwir tad-dar.
5. Kompetizzjoni u effetti li jtellfu l-kummerċ
(155) Fir-rigward ta' l-effetti ta' miżuri possibbli fuq il-kompetizzjoni fil-Komunità, xi partijiet interessati argumentaw li d-dazji se jġiegħlu l-produtturi u esportaturi jitilqu mis-suq tal-Komunità, biex b'hekk idgħajfu l-kompetizzjoni u jkomplu jkabbru l-posizzjoni digà dominanti tal-rewinders tal-Komunità li huma integrati ma' fornituri tal-Komunità ta' AHF.
(156) Madankollu, l-produtturi u esportaturi konċernati x'aktarx li jkomplu jesportaw AHF lill-Komunità, għalkemm bi prezzijiet li ma jagħmlux ħsara, minħabba li dawn ikollhom posizzjoni dominanti fis-suq tal-Komunità u minħabba wkoll li l-industrija tal-Komunità m'għandhiex il-kapaċità meħtieġa sabiex tforni lis-suq tal-Komunità fl-intier tiegħu. Min-naħa l-oħra, jekk il-miżuri kontra d-dumping ma jkunux imposti, ma jistax jiġri li l-industrija tal-Komunità tnaqqas b'mod konsiderevoli, jew twaqqaf l-attività ta' fabbrikazzjoni ta' l-AHF fis-suq tal-Komunità.
(157) Aktar minn dan, instabu numru ta' sorsi alternattivi ta' fornituri ta' AHF għal rewinders m'humiex intergrati barra minn dawk tal-pajjiżi konċernati. Fil-IP, l-importazzjoni minn dawn il-pajjiżi jew pajjiżi terzi rappreżentaw madwar 13 % tal-konsum totali.
(158) Fl-aħħar, fir-rigward ta' l-argument dwar il-posizzjoni dominanti potenzali tal-rewinders tal-Komunità, l-investigazzjoni uriet rabta limitata ħafna bejn il-konsumatur u d-ditta kif ukoll in-nuqqas ta' ostakoli sinifikanti għad-dħul fis-suq, speċjalment ta' natura teknoloġika. B'hekk, m'hux probabbli li xi rewinder ikun jista' jaġixxi b'mod sinifikattivament indipendenti mill-klijenti u l-kompetituri.
(159) Minħabba li l-industrija tal-Komunità instabet li m'għandhiex il-kapaċità sabiex tforni s-suq kollu tal-Komunità u li, kif msemmi hawn fuq, l-importazzjoni mill-pajjiżi konċernati x'aktarx li tkompli sseħħ, il-kompetizzjoni tibqa' b'saħħitha wara l-imposizzjoni ta' miżuri kontra d-dumping. B'hekk, l-imposizzjoni ta' dazji kontra d-dumping, jekk isiru, ma jillimitawx l-għażla ta' l-industriji li jagħmlu użu minnhom inkella iddgħajjef il-kompetizzjoni.
6. Konklużjoni dwar l-Interess tal-Komunità
(160) B'dawn ir-raġunijiet, kien konkluż li m'hemm l-ebda raġuni valida dwar l-interess tal-Komunità sabiex ma jkunux adottati miżuri kontra d-dumping fil-każ preżenti.
H. MIŻURI DEFINITTIVI KONTRA D-DUMPING
1. Livell ta' eliminazzjoni ta' danni
(161) Sabiex ikun stabbilit livell ta'dazji li għandhom jiġu definittivament imposti, ingħata każ tal-marġini ta' dumping u l-ammont ta' dazju neċessarju sabiex ikunu eliminati d-danni sostnuti mill-industrija tal-Komunità.
(162) Sabiex jiġi stabbilit il-livell ta' dazju adegwat li jneħħi d-danni kawżati minn dumping, kien l-ewwel neċessarju li tigi stabbilita marġini minima ta' profitt ta' qabel it-taxxa li l-industrija tal-Komunità setgħet għamlet fin-nuqqas ta' l-importazzjonijiet soġġetti għal dumping. Instab li l-marġini ta' profit ta' 5 % tikkostitwixxi minimu xieraq, tenut kont tal-generazzjoni tal-qliegħ miksuba minn ACF, prodott similari li mhux soġġett għal dumping li jagħmel dannu, u l-bżonn ta' investimenti fuq tul ta' żmien mill-industrija tal-Komunità.
(163) Iż-żieda necessarja fil-prezz kienet stabbilita fuq bażi ta' tqabbil tal-prezz tal-medja peżata ta' l-importazzjoni, kif stabbilit għall-kalkolazzjonijiet tal-bejgħ taħt il-prezz, mal-prezz li m'għandux potenzal ta' dannu ta' AHF mibjugħ mill-industrija tal-Komunità fis-suq tal-Komunità waqt il-IP. Il-prezz li m'għandux potenzal ta' dannu kien miksub billi mal-prezzijiet tal-bejgħ ta' l-industrija tal-Komunità kien miżjud ammont ekwivalenti għall-medja ta' telf attwali waqt il-IP kif ukoll il-marġini tal-profitt ta' 5 % imsemmija hawn fuq. Id-differenza li rriżultat minn dan it-tqabbil kienet espressa bħala perċentwali tal-valur ta' l-importazzjoni totali cif, i.e. marġini ta' dannu.
2. Dazji definittivi
(164) Fid-dawl ta' dan kollu, u f'konformità ma' l-artikolu 9(4) tar-Regolament bażiku, huwa kunsidrat li dazji definittivi kontra d-dumping għandhom jiġu imposti fil-livell ta' marġini ta' dumping misjuba, sakemm jinstab li l-marġini ta' danni huma iżjed baxxi, u f'dan il-każ dawn ta' l-aħħar għandhom jiġu applikati.
(165) Fil-każ ta' importazzjoni tal-prodott konċernat mir-Russja, d-dazju li jifdal għandu jkun stabbilit fuq il-bażi ta' rata ta' dazju stabbilita għall-produttur u esportatur ewlieni li kkopera.
(166) Fuq il-bażi ta' dan, id-dazji definittivi proposti huma kif ġejjin:
Il-pajjiż | Il-kumpanija | Rata ta' dazju |
Il-PRC | Il-prodotti ta' l-esportazzjoni kollha | 15 % |
Russja | Il-kumpanija "United Company Siberian Aluminium" | 14,9 % |
Il-produtħri l-oħra li jesportew | 14,9 % |
(167) Ir-rati ta' dazju ta' kontra d-dumping għal kumpaniji individwali speċifikati f'dan ir-Regolament ġew stabbiliti fuq il-bażi ta' l-investigazzjoni preżenti. Għaldaqstant, dawn jirriflettu s-sitwazzjoni li kien hemm waqt l-investigazzjoni fejn għandhom x'jaqsmu l-kumpanniji. Dawn ir-rati ta' dazju (kif oppost għad-dazji tal-pajjiż kollu li japplikaw għal "kumpanniji l-oħrajn kollha") huma b'hekk applikabbli esklussivament għall-importazzjoni ta' prodotti li ġejjini mill-pajjiż konċernat u fabrikati mill-kumpanniji u b'hekk mill-entitajiet legali speċifiċi msemmija. Prodotti impurtati fabbrikati minn kumpanniji oħrajn li m'humiex speċifikament imsemmija fil-parti operattiva ta' dan ir-Regolament bl-isem u l-indirizz, inklużi entitajiet marbuta ma' dawk imsemmija speċifikament, ma jistgħux jibbenefikaw minn dawn ir-rati u se jkunu soġġetti għal rata ta' dazju applikabbli għal "kumpanniji l-oħrajn kollha".
(168) Kwalunkwe talba għall-applikazzjoni ta' dawn ir-rati ta' dazju ta' kontra d-dumping għal kumpanniji individwali (e.g. wara tibdil fl-isem ta' l-entità jew wara l-istabbiliment ta' entitajiet ġodda ta' produzzjoni jew bejgħ) għandha tkun indirizzata lill-Kummissjoni [3] flimkien ma' l-informazzjoni relevanti kollha, b'mod partikolari xi modifikazzjoni fl-attivitajiet tal-Kumpanniji marbuta mal-produzzjoni, bejgħ domestiku u esportazzjoni assoċjati magħha e.g li t-tibdil fl-isem jew it-tibdil fl-entitajiet tal-produzzjoni u tal-bejgħ. Il-Kummissjoni għandha, jekk xieraq, u wara konsultazzjoni mal-Kumitat Konsultattiv, temenda r-Regolament kif xieraq billi taġġorna l-lista tal-Kumpanniji li jibbenefikaw mir-rati ta' dazju individwali.
3. Impenji
(169) Il-produtturi u esportaturi kemm taċ-Ċina kif ukoll tar-Russja offrew l-impenn tagħhom fit-termini ta' l-Artikolu 8(1) tar-Regolament bażiku. Fir-Rigward tal-produttur u esportatur Ċiniż, filwaqt li ma ngħatalhomx MES, dan l-impenn ma setgħax ikun aċċettat minħabba li ma kellux il-garanziji neċessarji min-naħa ta' l-awtoritajiet Ċiniżi sabiex jippermettu kontroll adegwat. F'dawn iċ-ċirkostanzi, għandu jiġi impost dazju kontra d-dumping fil-livell tal-marġini ta' dumping definittiv stabbilit.
(170) Il-produttur u esportatur Russu aċċetta li jbiegħ il-prodott ikkonċernat bl-istess livell jew ogħla mill-prezzijiet li jeliminaw l-effetti dannużi ta' dumping. Barra minn hekk, ir-rapporti regolari u dettaljati li l-kumpannija impenjat ruħha li tagħti lill-Kummissjoni għandhom jippermettu kontroll effettiv. Iżjed minn hekk, in-natura tal-prodott u l-istruttura tal-bejgħ ta' din il-kumpannija hi b'mod li l-Kummissjoni tikkunsidra li r-riskju ta' tidwir bil-kliem huwa limitat.
(171) Sabiex il-Kummissjoni tkun tista' tikkontrolla effettivament li kumpannija tkun konformi ma' l-impenn, meta t-talba għaċ-ċirkolazzjoni libera tal-prodotti hi preżentata lill-awtorità doganali relevanti, l-eżenzjoni mid-dazju kontra d-dumping hija kondizzjonali fuq il-preżentazzjoni ta' l-irċevuta kummerċjali li jkun fiha ta' l-anqas l-elementi msemmija fl-Anness. Dan il-livell ta' informazzjoni hu neċessarju wkoll sabiex jippermetti l-awtoritajiet doganali sabiex jiddeterminaw, bi preċiżjoni suffiċjenti, li l-imbarki jikkorrispondu mad-dokumenti kummerċjali, u li dawn huma koperti bl-impenn mogħti. Meta ma tiġi preżentata l-ebda irċevuta bħal din, jew fejn din ma tikkorrispondix mal-prodott konċernat kif ppreżentat fid-dwana, r-rata ta' dazju xierqa kontra d-dumping għandha tiġi mħallsa.
(172) Għandu jiġi innutat li f'każ ta' ksur jew ta' irtirar ta' l-impenn, jew ta' suspett ta' ksur, jista' jiġi imponut dazju kontra d-dumping skond l-artikolu 8(9) u (10) tar-Regolament bażiku,
ADOTTA DAN IR-REGOLAMENT:
Artikolu 1
1. Dazju definittiv kontra d-dumping huwa b'dan impost fuq l-importazzjoni ta' fojl ta' l-aluminju ta' ħxuna ta' mhux inqas minn 0,009 mm u mhux aktar minn 0,018 mm, mingħajr appogg, mhux maħdum aktar milli rolljat, f'rukkelli ta' wisgha li ma taqbiżx 650 mm, li jaqa' taħt il-kodiċi NM ex76071110 (kodiċi TARIC 7607111010) u li ġej mir-Repubblika Popolari taċ-Ċina u r-Russja.
2. Ir-rata definittiva kontra d-dumping applikabbli għall-prezz nett u liberu fil-fruntieri tal-Komunità qabel it-taxxa, se tkun kif ġej għall-prodotti fabbrikati.
Pajjiż | Kumpannija | Rata tad-dazju tal-% AD | Kodiċi TARIC-addizzjonali |
Il-PRC | Il-produtturi esportaturi kollha | 15,0 % | - |
Ir-Russja | Joint Stock Company "United Company Siberian Aluminium", Triq Studencheskaya, 33/4, Moska, Russja | 14,9 % | A255 |
Il-produtturi esportaturi l-oħra kollha | 14,9 % | A999 |
3. Minkejja l-Artikolu 1(1), id-dazju definittiv kontra d-dumping ma japplikax għall-importazzjoni soġġetta għal ċirkolazzjoni libera skond l-Artikolu 2.
4. Sakemm mhux speċifikat xort'oħra, id-Disposizzjonijiet fis-seħħ dwar id-dazji doganali għandhom japplikaw.
Artikolu 2
1. Importazzjonijiet dikjarati bħala eliġibbli sabiex jitqiegħdu fis-suq liberu taħt il-kodiċi addizzjonali TARIC A256 għandhom ikunu eżenti mid-dazji kontra d-dumping imposti mill-Artikolu 1 jekk dawn huma fabbrikati u imbarkati mis-Siberian Aluminium (Sayan Foil, Sayanagorsk), u b'kont maħruġ direttament minn Rual Trade Limited, Suites 7B & 8B, 50 Town Range, Gibraltar lill-Sibirsky Aluminium GmbH, Graf-Adolf-Platz 1-2, D-40213, Düsseldorf, sakemm dawn l-importazzjonijiet huma akkumpanjanti b'kont kummerċjali li għandha ta' l-anqas l-elementi msemmija fl-Anness.
2. L-eżenzjoni mid-dazju għandha tkun kundizzjonali fuq li l-merkanzija dikjarata u preżentata lid-dwana tkun tikkorrispondi b'mod preċiż għad-deskrizzjoni misjuba fil-kont kummerċjali.
Artikolu 3
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta'Mejju 2001.

Labels: 4
1
7
3
18